pli: “Evaṁ, bhante”ti kho te bhikkhū bhagavato paccassosuṁ.


nikaya: an

layer: root

title_pli: Aṅguttara Nikāya 3.68 7. Mahāvagga

pli: Bhagavā etadavoca:


pli: “Sace, bhikkhave, aññatitthiyā paribbājakā evaṁ puccheyyuṁ:


pli: ‘tayome, āvuso, dhammā.


pli: Katame tayo?


pli: Rāgo, doso, moho—


pli: ime kho, āvuso, tayo dhammā;


pli: imesaṁ, āvuso, tiṇṇaṁ dhammānaṁ ko viseso ko adhippayāso kiṁ nānākaraṇan’ti?


pli: Evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyātha:


pli: ‘rāgo kho, āvuso, appasāvajjo dandhavirāgī, doso mahāsāvajjo khippavirāgī, moho mahāsāvajjo dandhavirāgī’ti.


pli: ‘Ko panāvuso, hetu ko paccayo yena anuppanno vā rāgo uppajjati uppanno vā rāgo bhiyyobhāvāya vepullāya saṁvattatī’ti?


pli: ‘“Subhanimittan”tissa vacanīyaṁ.


pli: Tassa subhanimittaṁ ayoniso manasi karoto anuppanno vā rāgo uppajjati uppanno vā rāgo bhiyyobhāvāya vepullāya saṁvattati.


pli: Ayaṁ kho, āvuso, hetu ayaṁ paccayo yena anuppanno vā rāgo uppajjati uppanno vā rāgo bhiyyobhāvāya vepullāya saṁvattatī’ti.


pli: ‘Ko panāvuso, hetu ko paccayo yena anuppanno vā doso uppajjati uppanno vā doso bhiyyobhāvāya vepullāya saṁvattatī’ti?


pli: ‘“Paṭighanimittan”tissa vacanīyaṁ.


pli: Tassa paṭighanimittaṁ ayoniso manasi karoto anuppanno vā doso uppajjati uppanno vā doso bhiyyobhāvāya vepullāya saṁvattati.


pli: Ayaṁ kho, āvuso, hetu ayaṁ paccayo yena anuppanno vā doso uppajjati uppanno vā doso bhiyyobhāvāya vepullāya saṁvattatī’ti.


pli: ‘Ko panāvuso, hetu ko paccayo yena anuppanno vā moho uppajjati uppanno vā moho bhiyyobhāvāya vepullāya saṁvattatī’ti?


pli: ‘“Ayoniso manasikāro”tissa vacanīyaṁ.


pli: Tassa ayoniso manasi karoto anuppanno vā moho uppajjati uppanno vā moho bhiyyobhāvāya vepullāya saṁvattati.


pli: Ayaṁ kho, āvuso, hetu ayaṁ paccayo yena anuppanno vā moho uppajjati uppanno vā moho bhiyyobhāvāya vepullāya saṁvattatī’ti.


pli: ‘Ko panāvuso, hetu ko paccayo yena anuppanno ceva rāgo nuppajjati uppanno ca rāgo pahīyatī’ti?


pli: ‘“Asubhanimittan”tissa vacanīyaṁ.


pli: Tassa asubhanimittaṁ yoniso manasi karoto anuppanno ceva rāgo nuppajjati uppanno ca rāgo pahīyati.


pli: Ayaṁ kho, āvuso, hetu ayaṁ paccayo yena anuppanno ceva rāgo nuppajjati uppanno ca rāgo pahīyatī’ti.


pli: ‘Ko panāvuso, hetu ko paccayo yena anuppanno ceva doso nuppajjati uppanno ca doso pahīyatī’ti?


pli: ‘“Mettā cetovimuttī”tissa vacanīyaṁ.


pli: Tassa mettaṁ cetovimuttiṁ yoniso manasi karoto anuppanno ceva doso nuppajjati uppanno ca doso pahīyati.


pli: Ayaṁ kho, āvuso, hetu ayaṁ paccayo yena anuppanno ceva doso nuppajjati uppanno ca doso pahīyatī’ti.


pli: ‘Ko panāvuso, hetu ko paccayo yena anuppanno ceva moho nuppajjati uppanno ca moho pahīyatī’ti?


pli: ‘“Yonisomanasikāro”tissa vacanīyaṁ.


pli: Tassa yoniso manasi karoto anuppanno ceva moho nuppajjati uppanno ca moho pahīyati.


pli: Ayaṁ kho, āvuso, hetu ayaṁ paccayo yena anuppanno vā moho nuppajjati uppanno ca moho pahīyatī’”ti.


pli: Aṭṭhamaṁ.


title_pli: Aṅguttara Nikāya 3.69 7. Mahāvagga

pli: Aṅguttara Nikāya 3.69


pli: 7. Mahāvagga


pli: Akusalamūlasutta


pli: “Tīṇimāni, bhikkhave, akusalamūlāni.


pli: Katamāni tīṇi?


pli: Lobho akusalamūlaṁ, doso akusalamūlaṁ, moho akusalamūlaṁ.


pli: Yadapi, bhikkhave, lobho tadapi akusalamūlaṁ;


pli: yadapi luddho abhisaṅkharoti kāyena vācāya manasā tadapi akusalaṁ;


pli: yadapi luddho lobhena abhibhūto pariyādinnacitto parassa asatā dukkhaṁ uppādayati vadhena vā bandhanena vā jāniyā vā garahāya vā pabbājanāya vā balavamhi balattho itipi tadapi akusalaṁ.


pli: Itissame lobhajā lobhanidānā lobhasamudayā lobhapaccayā aneke pāpakā akusalā dhammā sambhavanti.


pli: Yadapi, bhikkhave, doso tadapi akusalamūlaṁ;


pli: yadapi duṭṭho abhisaṅkharoti kāyena vācāya manasā tadapi akusalaṁ;


pli: yadapi duṭṭho dosena abhibhūto pariyādinnacitto parassa asatā dukkhaṁ uppādayati vadhena vā bandhanena vā jāniyā vā garahāya vā pabbājanāya vā balavamhi balattho itipi tadapi akusalaṁ.


pli: Itissame dosajā dosanidānā dosasamudayā dosapaccayā aneke pāpakā akusalā dhammā sambhavanti.


pli: Yadapi, bhikkhave, moho tadapi akusalamūlaṁ;


pli: yadapi mūḷho abhisaṅkharoti kāyena vācāya manasā tadapi akusalaṁ;


pli: yadapi mūḷho mohena abhibhūto pariyādinnacitto parassa asatā dukkhaṁ uppādayati vadhena vā bandhanena vā jāniyā vā garahāya vā pabbājanāya vā balavamhi balattho itipi tadapi akusalaṁ.


pli: Itissame mohajā mohanidānā mohasamudayā mohapaccayā aneke pāpakā akusalā dhammā sambhavanti.


pli: Evarūpo cāyaṁ, bhikkhave, puggalo vuccati akālavādītipi, abhūtavādītipi, anatthavādītipi, adhammavādītipi, avinayavādītipi.


pli: Kasmā cāyaṁ, bhikkhave, evarūpo puggalo vuccati akālavādītipi, abhūtavādītipi, anatthavādītipi, adhammavādītipi, avinayavādītipi?


pli: Tathāhāyaṁ, bhikkhave, puggalo parassa asatā dukkhaṁ uppādayati vadhena vā bandhanena vā jāniyā vā garahāya vā pabbājanāya vā balavamhi balattho itipi.


pli: Bhūtena kho pana vuccamāno avajānāti, no paṭijānāti;


pli: abhūtena vuccamāno na ātappaṁ karoti, tassa nibbeṭhanāya itipetaṁ atacchaṁ itipetaṁ abhūtanti.


pli: Tasmā evarūpo puggalo vuccati akālavādītipi, abhūtavādītipi, anatthavādītipi, adhammavādītipi, avinayavādītipi.


pli: Evarūpo, bhikkhave, puggalo lobhajehi pāpakehi akusalehi dhammehi abhibhūto pariyādinnacitto diṭṭhe ceva dhamme dukkhaṁ viharati, savighātaṁ saupāyāsaṁ sapariḷāhaṁ.


pli: Kāyassa ca bhedā paraṁ maraṇā duggati pāṭikaṅkhā.


pli: Dosajehi …pe…


pli: mohajehi pāpakehi akusalehi dhammehi abhibhūto pariyādinnacitto diṭṭhe ceva dhamme dukkhaṁ viharati, savighātaṁ saupāyāsaṁ sapariḷāhaṁ.


pli: Seyyathāpi, bhikkhave, sālo vā dhavo vā phandano vā tīhi māluvālatāhi uddhasto pariyonaddho anayaṁ āpajjati, byasanaṁ āpajjati, anayabyasanaṁ āpajjati;


pli: evamevaṁ kho, bhikkhave, evarūpo puggalo lobhajehi pāpakehi akusalehi dhammehi abhibhūto pariyādinnacitto diṭṭhe ceva dhamme dukkhaṁ viharati, savighātaṁ saupāyāsaṁ sapariḷāhaṁ.


pli: mohajehi pāpakehi akusalehi dhammehi abhibhūto pariyādinnacitto diṭṭhe ceva dhamme dukkhaṁ viharati savighātaṁ saupāyāsaṁ sapariḷāhaṁ.


pli: Imāni kho, bhikkhave, tīṇi akusalamūlānīti.


pli: Tīṇimāni, bhikkhave, kusalamūlāni.


pli: Katamāni tīṇi?


pli: Alobho kusalamūlaṁ, adoso kusalamūlaṁ, amoho kusalamūlaṁ.


pli: Yadapi, bhikkhave, alobho tadapi kusalamūlaṁ;


pli: yadapi aluddho abhisaṅkharoti kāyena vācāya manasā tadapi kusalaṁ;


pli: yadapi aluddho lobhena anabhibhūto apariyādinnacitto na parassa asatā dukkhaṁ uppādayati vadhena vā bandhanena vā jāniyā vā garahāya vā pabbājanāya vā balavamhi balattho itipi tadapi kusalaṁ.


pli: Itissame alobhajā alobhanidānā alobhasamudayā alobhapaccayā aneke kusalā dhammā sambhavanti.


pli: Yadapi, bhikkhave, adoso tadapi kusalamūlaṁ;


pli: yadapi aduṭṭho abhisaṅkharoti kāyena vācāya manasā tadapi kusalaṁ;


pli: yadapi aduṭṭho dosena anabhibhūto apariyādinnacitto na parassa asatā dukkhaṁ uppādayati vadhena vā bandhanena vā jāniyā vā garahāya vā pabbājanāya vā balavamhi balattho itipi tadapi kusalaṁ.


pli: Itissame adosajā adosanidānā adosasamudayā adosapaccayā aneke kusalā dhammā sambhavanti.


pli: Yadapi, bhikkhave, amoho tadapi kusalamūlaṁ;


pli: yadapi amūḷho abhisaṅkharoti kāyena vācāya manasā tadapi kusalaṁ;


pli: yadapi amūḷho mohena anabhibhūto apariyādinnacitto na parassa asatā dukkhaṁ uppādayati vadhena vā bandhanena vā jāniyā vā garahāya vā pabbājanāya vā balavamhi balattho itipi tadapi kusalaṁ.


pli: Itissame amohajā amohanidānā amohasamudayā amohapaccayā aneke kusalā dhammā sambhavanti.


pli: Evarūpo cāyaṁ, bhikkhave, puggalo vuccati kālavādītipi, bhūtavādītipi, atthavādītipi, dhammavādītipi, vinayavādītipi.


pli: Kasmā cāyaṁ, bhikkhave, evarūpo puggalo vuccati kālavādītipi, bhūtavādītipi, atthavādītipi, dhammavādītipi, vinayavādītipi?


pli: Tathāhāyaṁ, bhikkhave, puggalo na parassa asatā dukkhaṁ uppādayati vadhena vā bandhanena vā jāniyā vā garahāya vā pabbājanāya vā balavamhi balattho itipi.


pli: Bhūtena kho pana vuccamāno paṭijānāti no avajānāti;


pli: abhūtena vuccamāno ātappaṁ karoti tassa nibbeṭhanāya:


pli: ‘itipetaṁ atacchaṁ, itipetaṁ abhūtan’ti.


pli: Tasmā evarūpo puggalo vuccati kālavādītipi, atthavādītipi, dhammavādītipi, vinayavādītipi.


pli: Evarūpassa, bhikkhave, puggalassa lobhajā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Diṭṭheva dhamme sukhaṁ viharati avighātaṁ anupāyāsaṁ apariḷāhaṁ.


pli: Diṭṭheva dhamme parinibbāyati.


pli: Dosajā …pe…


pli: parinibbāyati.


pli: Mohajā …pe…


pli: Seyyathāpi bhikkhave, sālo vā dhavo vā phandano vā tīhi māluvālatāhi uddhasto pariyonaddho.


pli: Atha puriso āgaccheyya kudālapiṭakaṁ ādāya.


pli: So taṁ māluvālataṁ mūle chindeyya, mūle chetvā palikhaṇeyya, palikhaṇitvā mūlāni uddhareyya, antamaso usīranāḷimattānipi.


pli: So taṁ māluvālataṁ khaṇḍākhaṇḍikaṁ chindeyya, khaṇḍākhaṇḍikaṁ chetvā phāleyya, phāletvā sakalikaṁ sakalikaṁ kareyya, sakalikaṁ sakalikaṁ karitvā vātātape visoseyya, vātātape visosetvā agginā ḍaheyya, agginā ḍahitvā masiṁ kareyya, masiṁ karitvā mahāvāte vā ophuṇeyya nadiyā vā sīghasotāya pavāheyya.


pli: Evamassa tā, bhikkhave, māluvālatā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Evamevaṁ kho, bhikkhave, evarūpassa puggalassa lobhajā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: mohajā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Imāni kho, bhikkhave, tīṇi kusalamūlānī”ti.


pli: Navamaṁ.


title_pli: Aṅguttara Nikāya 3.7 1. Bālavagga

pli: Aṅguttara Nikāya 3.7


pli: 1. Bālavagga


pli: Sāvajjasutta


pli: “Tīhi, bhikkhave, dhammehi samannāgato bālo veditabbo.


pli: Katamehi tīhi?


pli: Sāvajjena kāyakammena, sāvajjena vacīkammena, sāvajjena manokammena …pe… anavajjena kāyakammena, anavajjena vacīkammena, anavajjena manokammena …pe….


pli: Sattamaṁ.


title_pli: Aṅguttara Nikāya 3.70 7. Mahāvagga

pli: Aṅguttara Nikāya 3.70


pli: 7. Mahāvagga


pli: Uposathasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati pubbārāme migāramātupāsāde.


pli: Atha kho visākhā migāramātā tadahuposathe yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho visākhaṁ migāramātaraṁ bhagavā etadavoca:


pli: “handa kuto nu tvaṁ, visākhe, āgacchasi divā divassā”ti?


pli: “Uposathāhaṁ, bhante, ajja upavasāmī”ti.


pli: “Tayo khome, visākhe, uposathā.


pli: Katame tayo?


pli: Kathañca, visākhe, gopālakuposatho hoti?


pli: Seyyathāpi, visākhe, gopālako sāyanhasamaye sāmikānaṁ gāvo niyyātetvā iti paṭisañcikkhati:


pli: ‘ajja kho gāvo amukasmiñca amukasmiñca padese cariṁsu, amukasmiñca amukasmiñca padese pānīyāni piviṁsu;


pli: sve dāni gāvo amukasmiñca amukasmiñca padese carissanti, amukasmiñca amukasmiñca padese pānīyāni pivissantī’ti;


pli: evamevaṁ kho, visākhe, idhekacco uposathiko iti paṭisañcikkhati:


pli: ‘ahaṁ khvajja idañcidañca khādanīyaṁ khādiṁ, idañcidañca bhojanīyaṁ bhuñjiṁ;


pli: sve dānāhaṁ idañcidañca khādanīyaṁ khādissāmi, idañcidañca bhojanīyaṁ bhuñjissāmī’ti.


pli: So tena abhijjhāsahagatena cetasā divasaṁ atināmeti.


pli: Evaṁ kho, visākhe, gopālakuposatho hoti.


pli: Evaṁ upavuttho kho, visākhe, gopālakuposatho na mahapphalo hoti na mahānisaṁso na mahājutiko na mahāvipphāro.


pli: Kathañca, visākhe, nigaṇṭhuposatho hoti?


pli: Atthi, visākhe, nigaṇṭhā nāma samaṇajātikā.


pli: Te sāvakaṁ evaṁ samādapenti:


pli: ‘ehi tvaṁ, ambho purisa, ye puratthimāya disāya pāṇā paraṁ yojanasataṁ tesu daṇḍaṁ nikkhipāhi;


pli: ye pacchimāya disāya pāṇā paraṁ yojanasataṁ tesu daṇḍaṁ nikkhipāhi;


pli: ye uttarāya disāya pāṇā paraṁ yojanasataṁ tesu daṇḍaṁ nikkhipāhi;


pli: ye dakkhiṇāya disāya pāṇā paraṁ yojanasataṁ tesu daṇḍaṁ nikkhipāhī’ti.


pli: Iti ekaccānaṁ pāṇānaṁ anuddayāya anukampāya samādapenti, ekaccānaṁ pāṇānaṁ nānuddayāya nānukampāya samādapenti.


pli: Te tadahuposathe sāvakaṁ evaṁ samādapenti:


pli: ‘ehi tvaṁ, ambho purisa, sabbacelāni nikkhipitvā evaṁ vadehi—


pli: nāhaṁ kvacani kassaci kiñcanatasmiṁ, na ca mama kvacani katthaci kiñcanatatthī’ti.


pli: Jānanti kho panassa mātāpitaro:


pli: ‘ayaṁ amhākaṁ putto’ti;


pli: sopi jānāti:


pli: ‘ime mayhaṁ mātāpitaro’ti.


pli: Jānāti kho panassa puttadāro:


pli: ‘ayaṁ mayhaṁ bhattā’ti;


pli: ‘ayaṁ mayhaṁ puttadāro’ti.


pli: Jānanti kho panassa dāsakammakaraporisā:


pli: ‘ayaṁ amhākaṁ ayyo’ti;


pli: ‘ime mayhaṁ dāsakammakaraporisā’ti.


pli: Iti yasmiṁ samaye sacce samādapetabbā musāvāde tasmiṁ samaye samādapenti.


pli: Idaṁ tassa musāvādasmiṁ vadāmi.


pli: So tassā rattiyā accayena bhoge adinnaṁyeva paribhuñjati.


pli: Idaṁ tassa adinnādānasmiṁ vadāmi.


pli: Evaṁ kho, visākhe, nigaṇṭhuposatho hoti.


pli: Evaṁ upavuttho kho, visākhe, nigaṇṭhuposatho na mahapphalo hoti na mahānisaṁso na mahājutiko na mahāvipphāro.


pli: Kathañca, visākhe, ariyuposatho hoti?


pli: Upakkiliṭṭhassa, visākhe, cittassa upakkamena pariyodapanā hoti.


pli: Kathañca, visākhe, upakkiliṭṭhassa cittassa upakkamena pariyodapanā hoti?


pli: Idha, visākhe, ariyasāvako tathāgataṁ anussarati:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: Tassa tathāgataṁ anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti, seyyathāpi, visākhe, upakkiliṭṭhassa sīsassa upakkamena pariyodapanā hoti.


pli: Kathañca, visākhe, upakkiliṭṭhassa sīsassa upakkamena pariyodapanā hoti?


pli: Kakkañca paṭicca mattikañca paṭicca udakañca paṭicca purisassa ca tajjaṁ vāyāmaṁ paṭicca, evaṁ kho, visākhe, upakkiliṭṭhassa sīsassa upakkamena pariyodapanā hoti.


pli: Evamevaṁ kho, visākhe, upakkiliṭṭhassa cittassa upakkamena pariyodapanā hoti.


pli: Tassa tathāgataṁ anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti.


pli: Ayaṁ vuccati, visākhe:


pli: ‘ariyasāvako brahmuposathaṁ upavasati, brahmunā saddhiṁ saṁvasati, brahmañcassa ārabbha cittaṁ pasīdati, pāmojjaṁ uppajjati, ye cittassa upakkilesā te pahīyanti’.


pli: Evaṁ kho, visākhe, upakkiliṭṭhassa cittassa upakkamena pariyodapanā hoti. .1


pli: Idha, visākhe, ariyasāvako dhammaṁ anussarati:


pli: ‘svākkhāto bhagavatā dhammo sandiṭṭhiko akāliko ehipassiko opaneyyiko paccattaṁ veditabbo viññūhī’ti.


pli: Tassa dhammaṁ anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti, seyyathāpi, visākhe, upakkiliṭṭhassa kāyassa upakkamena pariyodapanā hoti.


pli: Kathañca, visākhe, upakkiliṭṭhassa kāyassa upakkamena pariyodapanā hoti?


pli: Sottiñca paṭicca, cuṇṇañca paṭicca, udakañca paṭicca, purisassa ca tajjaṁ vāyāmaṁ paṭicca.


pli: Evaṁ kho, visākhe, upakkiliṭṭhassa kāyassa upakkamena pariyodapanā hoti.


pli: Kathañca, visākhe, upakkiliṭṭhassa cittassa upakkamena pariyodapanā hoti?


pli: Tassa dhammaṁ anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti.


pli: Ayaṁ vuccati, visākhe, ‘ariyasāvako dhammuposathaṁ upavasati, dhammena saddhiṁ saṁvasati, dhammañcassa ārabbha cittaṁ pasīdati, pāmojjaṁ uppajjati, ye cittassa upakkilesā te pahīyanti’.


pli: Evaṁ kho, visākhe, upakkiliṭṭhassa cittassa upakkamena pariyodapanā hoti. .2


pli: Upakkiliṭṭhassa, visākhe, cittassa upakkamena pariyodapanā hoti.


pli: Idha, visākhe, ariyasāvako saṅghaṁ anussarati:


pli: ‘suppaṭipanno bhagavato sāvakasaṅgho, ujuppaṭipanno bhagavato sāvakasaṅgho, ñāyappaṭipanno bhagavato sāvakasaṅgho, sāmīcippaṭipanno bhagavato sāvakasaṅgho, yadidaṁ cattāri purisayugāni aṭṭha purisapuggalā esa bhagavato sāvakasaṅgho āhuneyyo pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā’ti.


pli: Tassa saṅghaṁ anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti, seyyathāpi, visākhe, upakkiliṭṭhassa vatthassa upakkamena pariyodapanā hoti.


pli: Kathañca, visākhe, upakkiliṭṭhassa vatthassa upakkamena pariyodapanā hoti?


pli: Usmañca paṭicca, khārañca paṭicca, gomayañca paṭicca, udakañca paṭicca, purisassa ca tajjaṁ vāyāmaṁ paṭicca.


pli: Evaṁ kho, visākhe, upakkiliṭṭhassa vatthassa upakkamena pariyodapanā hoti.


pli: Evamevaṁ kho, visākhe, upakkiliṭṭhassa cittassa upakkamena pariyodapanā hoti.


pli: ‘suppaṭipanno bhagavato sāvakasaṅgho …pe… anuttaraṁ puññakkhettaṁ lokassā’ti.


pli: Tassa saṅghaṁ anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti.


pli: Ayaṁ vuccati, visākhe, ‘ariyasāvako saṅghuposathaṁ upavasati, saṅghena saddhiṁ saṁvasati, saṅghañcassa ārabbha cittaṁ pasīdati, pāmojjaṁ uppajjati, ye cittassa upakkilesā te pahīyanti’.


pli: Evaṁ kho, visākhe, upakkiliṭṭhassa cittassa upakkamena pariyodapanā hoti. .3


pli: Idha, visākhe, ariyasāvako attano sīlāni anussarati akhaṇḍāni acchiddāni asabalāni akammāsāni bhujissāni viññuppasatthāni aparāmaṭṭhāni samādhisaṁvattanikāni.


pli: Tassa sīlaṁ anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti, seyyathāpi, visākhe, upakkiliṭṭhassa ādāsassa upakkamena pariyodapanā hoti.


pli: Kathañca, visākhe, upakkiliṭṭhassa ādāsassa upakkamena pariyodapanā hoti?


pli: Telañca paṭicca, chārikañca paṭicca, vālaṇḍupakañca paṭicca, purisassa ca tajjaṁ vāyāmaṁ paṭicca.


pli: Evaṁ kho, visākhe, upakkiliṭṭhassa ādāsassa upakkamena pariyodapanā hoti.


pli: Kathañca, visākhe, upakkiliṭṭhassa cittassa upakkamena pariyodapanā hoti?


pli: Idha, visākhe, ariyasāvako attano sīlāni anussarati akhaṇḍāni …pe… samādhisaṁvattanikāni.


pli: Tassa sīlaṁ anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti.


pli: Ayaṁ vuccati, visākhe, ‘ariyasāvako sīluposathaṁ upavasati, sīlena saddhiṁ saṁvasati, sīlañcassa ārabbha cittaṁ pasīdati, pāmojjaṁ uppajjati, ye cittassa upakkilesā te pahīyanti’.


pli: Evaṁ kho, visākhe, upakkiliṭṭhassa cittassa upakkamena pariyodapanā hoti. .4


pli: Upakkiliṭṭhassa, visākhe, cittassa upakkamena pariyodapanā hoti.


pli: Idha, visākhe, ariyasāvako devatā anussarati:


pli: ‘santi devā cātumahārājikā, santi devā tāvatiṁsā, santi devā yāmā, santi devā tusitā, santi devā nimmānaratino, santi devā paranimmitavasavattino, santi devā brahmakāyikā, santi devā tatuttari.


pli: Yathārūpāya saddhāya samannāgatā tā devatā ito cutā tatthupapannā, mayhampi tathārūpā saddhā saṁvijjati.


pli: Yathārūpena sīlena samannāgatā tā devatā ito cutā tatthupapannā, mayhampi tathārūpaṁ sīlaṁ saṁvijjati.


pli: Yathārūpena sutena samannāgatā tā devatā ito cutā tatthupapannā, mayhampi tathārūpaṁ sutaṁ saṁvijjati.


pli: Yathārūpena cāgena samannāgatā tā devatā ito cutā tatthupapannā, mayhampi tathārūpo cāgo saṁvijjati.


pli: Yathārūpāya paññāya samannāgatā tā devatā ito cutā tatthupapannā, mayhampi tathārūpā paññā saṁvijjatī’ti.


pli: Tassa attano ca tāsañca devatānaṁ saddhañca sīlañca sutañca cāgañca paññañca anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti, seyyathāpi, visākhe, upakkiliṭṭhassa jātarūpassa upakkamena pariyodapanā hoti.


pli: Kathañca, visākhe, upakkiliṭṭhassa jātarūpassa upakkamena pariyodapanā hoti?


pli: Ukkañca paṭicca, loṇañca paṭicca, gerukañca paṭicca, nāḷikasaṇḍāsañca paṭicca, purisassa ca tajjaṁ vāyāmaṁ paṭicca.


pli: Evaṁ kho, visākhe, upakkiliṭṭhassa jātarūpassa upakkamena pariyodapanā hoti.


pli: Evamevaṁ kho, visākhe, upakkiliṭṭhassa cittassa upakkamena pariyodapanā hoti.


pli: Kathañca, visākhe, upakkiliṭṭhassa cittassa upakkamena pariyodapanā hoti?


pli: ‘santi devā cātumahārājikā, santi devā tāvatiṁsā …pe… santi devā tatuttari.


pli: Yathārūpena sīlena …


pli: sutena …


pli: cāgena …


pli: paññāya samannāgatā tā devatā ito cutā tatthupapannā, mayhampi tathārūpā paññā saṁvijjatī’ti.


pli: Tassa attano ca tāsañca devatānaṁ saddhañca sīlañca sutañca cāgañca paññañca anussarato cittaṁ pasīdati, pāmojjaṁ uppajjati, ye cittassa upakkilesā te pahīyanti.


pli: Ayaṁ vuccati, visākhe, ‘ariyasāvako devatuposathaṁ upavasati, devatāhi saddhiṁ saṁvasati, devatā ārabbha cittaṁ pasīdati, pāmojjaṁ uppajjati, ye cittassa upakkilesā te pahīyanti’.


pli: Evaṁ kho, visākhe, upakkiliṭṭhassa cittassa upakkamena pariyodapanā hoti. .5


pli: Sa kho so, visākhe, ariyasāvako iti paṭisañcikkhati:


pli: ‘yāvajīvaṁ arahanto pāṇātipātaṁ pahāya pāṇātipātā paṭiviratā nihitadaṇḍā nihitasatthā lajjī dayāpannā sabbapāṇabhūtahitānukampī viharanti;


pli: ahampajja imañca rattiṁ imañca divasaṁ pāṇātipātaṁ pahāya pāṇātipātā paṭivirato nihitadaṇḍo nihitasattho lajjī dayāpanno sabbapāṇabhūtahitānukampī viharāmi.


pli: Imināpi aṅgena arahataṁ anukaromi, uposatho ca me upavuttho bhavissati.


pli: Yāvajīvaṁ arahanto adinnādānaṁ pahāya adinnādānā paṭiviratā dinnādāyī dinnapāṭikaṅkhī, athenena sucibhūtena attanā viharanti;


pli: ahampajja imañca rattiṁ imañca divasaṁ adinnādānaṁ pahāya adinnādānā paṭivirato dinnādāyī dinnapāṭikaṅkhī, athenena sucibhūtena attanā viharāmi.


pli: Yāvajīvaṁ arahanto abrahmacariyaṁ pahāya brahmacārī ārācārī viratā methunā gāmadhammā;


pli: ahampajja imañca rattiṁ imañca divasaṁ abrahmacariyaṁ pahāya brahmacārī ārācārī virato methunā gāmadhammā.


pli: Yāvajīvaṁ arahanto musāvādaṁ pahāya musāvādā paṭiviratā saccavādī saccasandhā thetā paccayikā avisaṁvādakā lokassa;


pli: ahampajja imañca rattiṁ imañca divasaṁ musāvādaṁ pahāya musāvādā paṭivirato saccavādī saccasandho theto paccayiko avisaṁvādako lokassa.


pli: Yāvajīvaṁ arahanto surāmerayamajjapamādaṭṭhānaṁ pahāya surāmerayamajjapamādaṭṭhānā paṭiviratā;


pli: ahampajja imañca rattiṁ imañca divasaṁ surāmerayamajjapamādaṭṭhānaṁ pahāya surāmerayamajjapamādaṭṭhānā paṭivirato.


pli: Yāvajīvaṁ arahanto ekabhattikā rattūparatā viratā vikālabhojanā;


pli: ahampajja imañca rattiṁ imañca divasaṁ ekabhattiko rattūparato virato vikālabhojanā.


pli: Yāvajīvaṁ arahanto naccagītavāditavisūkadassanamālāgandhavilepanadhāraṇamaṇḍanavibhūsanaṭṭhānā paṭiviratā;


pli: ahampajja imañca rattiṁ imañca divasaṁ naccagītavāditavisūkadassanamālāgandhavilepanadhāraṇamaṇḍanavibhūsanaṭṭhānā paṭivirato.


pli: Yāvajīvaṁ arahanto uccāsayanamahāsayanaṁ pahāya uccāsayanamahāsayanā paṭiviratā nīcaseyyaṁ kappenti mañcake vā tiṇasanthārake vā;


pli: ahampajja imañca rattiṁ imañca divasaṁ uccāsayanamahāsayanaṁ pahāya uccāsayanamahāsayanā paṭivirato nīcaseyyaṁ kappemi mañcake vā tiṇasanthārake vā.


pli: Imināpi aṅgena arahataṁ anukaromi, uposatho ca me upavuttho bhavissatī’ti.


pli: Evaṁ kho, visākhe, ariyuposatho hoti.


pli: Evaṁ upavuttho kho, visākhe, ariyuposatho mahapphalo hoti mahānisaṁso mahājutiko mahāvipphāro.


pli: Kīvamahapphalo hoti kīvamahānisaṁso kīvamahājutiko kīvamahāvipphāro?


pli: Seyyathāpi, visākhe, yo imesaṁ soḷasannaṁ mahājanapadānaṁ pahūtarattaratanānaṁ issariyādhipaccaṁ rajjaṁ kāreyya, seyyathidaṁ—


pli: aṅgānaṁ, magadhānaṁ, kāsīnaṁ, kosalānaṁ, vajjīnaṁ, mallānaṁ, cetīnaṁ, vaṅgānaṁ, kurūnaṁ, pañcālānaṁ, macchānaṁ, sūrasenānaṁ, assakānaṁ, avantīnaṁ, gandhārānaṁ, kambojānaṁ, aṭṭhaṅgasamannāgatassa uposathassa etaṁ kalaṁ nāgghati soḷasiṁ.


pli: Taṁ kissa hetu?


pli: Kapaṇaṁ, visākhe, mānusakaṁ rajjaṁ dibbaṁ sukhaṁ upanidhāya.


pli: Yāni, visākhe, mānusakāni paññāsa vassāni, cātumahārājikānaṁ devānaṁ eso eko rattindivo.


pli: Tāya rattiyā tiṁsarattiyo māso.


pli: Tena māsena dvādasamāsiyo saṁvaccharo.


pli: Tena saṁvaccharena dibbāni pañca vassasatāni cātumahārājikānaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā cātumahārājikānaṁ devānaṁ sahabyataṁ upapajjeyya.


pli: Idaṁ kho panetaṁ, visākhe, sandhāya bhāsitaṁ:


pli: ‘kapaṇaṁ mānusakaṁ rajjaṁ dibbaṁ sukhaṁ upanidhāya’.


pli: Yaṁ, visākhe, mānusakaṁ vassasataṁ, tāvatiṁsānaṁ devānaṁ eso eko rattindivo.


pli: Tena saṁvaccharena dibbaṁ vassasahassaṁ tāvatiṁsānaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā tāvatiṁsānaṁ devānaṁ sahabyataṁ upapajjeyya.


pli: Yāni, visākhe, mānusakāni dve vassasatāni, yāmānaṁ devānaṁ eso eko rattindivo.


pli: Tena saṁvaccharena dibbāni dve vassasahassāni yāmānaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā yāmānaṁ devānaṁ sahabyataṁ upapajjeyya.


pli: Yāni, visākhe, mānusakāni cattāri vassasatāni, tusitānaṁ devānaṁ eso eko rattindivo.


pli: Tena saṁvaccharena dibbāni cattāri vassasahassāni tusitānaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā tusitānaṁ devānaṁ sahabyataṁ upapajjeyya.


pli: Yāni, visākhe, mānusakāni aṭṭha vassasatāni, nimmānaratīnaṁ devānaṁ eso eko rattindivo.


pli: Tena saṁvaccharena dibbāni aṭṭha vassasahassāni nimmānaratīnaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā nimmānaratīnaṁ devānaṁ sahabyataṁ upapajjeyya.


pli: Yāni, visākhe, mānusakāni soḷasa vassasatāni, paranimmitavasavattīnaṁ devānaṁ eso eko rattindivo.


pli: Tāya rattiyā tiṁsarattiyo māso.


pli: Tena māsena dvādasamāsiyo saṁvaccharo.


pli: Tena saṁvaccharena dibbāni soḷasa vassasahassāni paranimmitavasavattīnaṁ devānaṁ āyuppamāṇaṁ.


pli: Ṭhānaṁ kho panetaṁ, visākhe, vijjati yaṁ idhekacco itthī vā puriso vā aṭṭhaṅgasamannāgataṁ uposathaṁ upavasitvā kāyassa bhedā paraṁ maraṇā paranimmitavasavattīnaṁ devānaṁ sahabyataṁ upapajjeyya.


pli: Idaṁ kho panetaṁ, visākhe, sandhāya bhāsitaṁ:


pli: ‘kapaṇaṁ mānusakaṁ rajjaṁ dibbaṁ sukhaṁ upanidhāyā’ti.


pli: Pāṇaṁ na haññe na cadinnamādiye,


pli: Musā na bhāse na ca majjapo siyā;


pli: Abrahmacariyā virameyya methunā,


pli: Rattiṁ na bhuñjeyya vikālabhojanaṁ.


pli: Mālaṁ na dhāre na ca gandhamācare,


pli: Mañce chamāyaṁ va sayetha santhate;


pli: Etañhi aṭṭhaṅgikamāhuposathaṁ,


pli: Buddhena dukkhantagunā pakāsitaṁ.


pli: Cando ca suriyo ca ubho sudassanā,


pli: Obhāsayaṁ anupariyanti yāvatā;


pli: Tamonudā te pana antalikkhagā,


pli: Nabhe pabhāsanti disāvirocanā.


pli: Etasmiṁ yaṁ vijjati antare dhanaṁ,


pli: Muttā maṇi veḷuriyañca bhaddakaṁ;


pli: Siṅgī suvaṇṇaṁ atha vāpi kañcanaṁ,


pli: Yaṁ jātarūpaṁ haṭakanti vuccati.


pli: Aṭṭhaṅgupetassa uposathassa,


pli: Kalampi te nānubhavanti soḷasiṁ;


pli: Candappabhā tāragaṇā ca sabbe.


pli: Tasmā hi nārī ca naro ca sīlavā,


pli: Aṭṭhaṅgupetaṁ upavassuposathaṁ;


pli: Puññāni katvāna sukhudrayāni,


pli: Aninditā saggamupenti ṭhānan”ti.


pli: Dasamaṁ.


pli: Mahāvaggo sattamo.


pli: Tassuddānaṁ


pli: Titthabhayañca venāgo,


pli: sarabho kesamuttiyā;


pli: Sāḷho cāpi kathāvatthu,


pli: titthiyamūluposathoti.


title_pli: Aṅguttara Nikāya 3.71 8. Ānandavagga

pli: Aṅguttara Nikāya 3.71


pli: 8. Ānandavagga


pli: Channasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho channo paribbājako yenāyasmā ānando tenupasaṅkami; upasaṅkamitvā āyasmatā ānandena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho channo paribbājako āyasmantaṁ ānandaṁ etadavoca:


pli: “tumhepi, āvuso ānanda, rāgassa pahānaṁ paññāpetha, dosassa pahānaṁ paññāpetha, mohassa pahānaṁ paññāpethā”ti.


pli: “Mayaṁ kho, āvuso, rāgassa pahānaṁ paññāpema, dosassa pahānaṁ paññāpema, mohassa pahānaṁ paññapemā”ti.


pli: “Kiṁ pana tumhe, āvuso, rāge ādīnavaṁ disvā rāgassa pahānaṁ paññāpetha, kiṁ dose ādīnavaṁ disvā dosassa pahānaṁ paññāpetha, kiṁ mohe ādīnavaṁ disvā mohassa pahānaṁ paññāpethā”ti?


pli: “Ratto kho, āvuso, rāgena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti;


pli: rāge pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikaṁ dukkhaṁ domanassaṁ paṭisaṁvedeti.


pli: Ratto kho, āvuso, rāgena abhibhūto pariyādinnacitto kāyena duccaritaṁ carati, vācāya duccaritaṁ carati, manasā duccaritaṁ carati;


pli: rāge pahīne neva kāyena duccaritaṁ carati, na vācāya duccaritaṁ carati, na manasā duccaritaṁ carati.


pli: Ratto kho, āvuso, rāgena abhibhūto pariyādinnacitto attatthampi yathābhūtaṁ nappajānāti, paratthampi yathābhūtaṁ nappajānāti, ubhayatthampi yathābhūtaṁ nappajānāti;


pli: rāge pahīne attatthampi yathābhūtaṁ pajānāti, paratthampi yathābhūtaṁ pajānāti, ubhayatthampi yathābhūtaṁ pajānāti.


pli: Rāgo kho, āvuso, andhakaraṇo acakkhukaraṇo aññāṇakaraṇo paññānirodhiko vighātapakkhiko anibbānasaṁvattaniko.


pli: Duṭṭho kho, āvuso, dosena …pe…


pli: mūḷho kho, āvuso, mohena abhibhūto pariyādinnacitto attabyābādhāyapi ceteti, parabyābādhāyapi ceteti, ubhayabyābādhāyapi ceteti, cetasikampi dukkhaṁ domanassaṁ paṭisaṁvedeti;


pli: mohe pahīne nevattabyābādhāyapi ceteti, na parabyābādhāyapi ceteti, na ubhayabyābādhāyapi ceteti, na cetasikaṁ dukkhaṁ domanassaṁ paṭisaṁvedeti.


pli: Mūḷho kho, āvuso, mohena abhibhūto pariyādinnacitto kāyena duccaritaṁ carati, vācāya duccaritaṁ carati, manasā duccaritaṁ carati;


pli: mohe pahīne neva kāyena duccaritaṁ carati, na vācāya duccaritaṁ carati, na manasā duccaritaṁ carati.


pli: Mūḷho kho, āvuso, mohena abhibhūto pariyādinnacitto attatthampi yathābhūtaṁ nappajānāti, paratthampi yathābhūtaṁ nappajānāti, ubhayatthampi yathābhūtaṁ nappajānāti;


pli: mohe pahīne attatthampi yathābhūtaṁ pajānāti, paratthampi yathābhūtaṁ pajānāti, ubhayatthampi yathābhūtaṁ pajānāti.


pli: Moho kho, āvuso, andhakaraṇo acakkhukaraṇo aññāṇakaraṇo paññānirodhiko vighātapakkhiko anibbānasaṁvattaniko.


pli: Idaṁ kho mayaṁ, āvuso, rāge ādīnavaṁ disvā rāgassa pahānaṁ paññāpema.


pli: Idaṁ dose ādīnavaṁ disvā dosassa pahānaṁ paññāpema.


pli: Idaṁ mohe ādīnavaṁ disvā mohassa pahānaṁ paññāpemā”ti.


pli: “Atthi panāvuso, maggo atthi paṭipadā etassa rāgassa dosassa mohassa pahānāyā”ti?


pli: “Atthāvuso, maggo atthi paṭipadā etassa rāgassa dosassa mohassa pahānāyā”ti.


pli: “Katamo panāvuso, maggo katamā paṭipadā etassa rāgassa dosassa mohassa pahānāyā”ti?


pli: “Ayameva ariyo aṭṭhaṅgiko maggo, seyyathidaṁ—


pli: sammādiṭṭhi …pe… sammāsamādhi.


pli: Ayaṁ kho, āvuso, maggo ayaṁ paṭipadā etassa rāgassa dosassa mohassa pahānāyā”ti.


pli: “Bhaddako kho, āvuso, maggo bhaddikā paṭipadā etassa rāgassa dosassa mohassa pahānāya.


pli: Alañca panāvuso ānanda, appamādāyā”ti.


pli: Paṭhamaṁ.


title_pli: Aṅguttara Nikāya 3.72 8. Ānandavagga

pli: Aṅguttara Nikāya 3.72


pli: 8. Ānandavagga


pli: Ājīvakasutta


pli: Ekaṁ samayaṁ āyasmā ānando kosambiyaṁ viharati ghositārāme.


pli: Atha kho aññataro ājīvakasāvako gahapati yenāyasmā ānando tenupasaṅkami; upasaṅkamitvā āyasmantaṁ ānandaṁ abhivādetvā ekamantaṁ nisīdi. Ekamantaṁ nisinno kho so ājīvakasāvako gahapati āyasmantaṁ ānandaṁ etadavoca:


pli: “Kesaṁ no, bhante ānanda, dhammo svākkhāto?


pli: Ke loke suppaṭipannā?


pli: Ke loke sukatā”ti?


pli: “Tena hi, gahapati, taññevettha paṭipucchissāmi, yathā te khameyya tathā naṁ byākareyyāsi.


pli: Taṁ kiṁ maññasi, gahapati,


pli: ye rāgassa pahānāya dhammaṁ desenti, dosassa pahānāya dhammaṁ desenti, mohassa pahānāya dhammaṁ desenti, tesaṁ dhammo svākkhāto no vā?


pli: Kathaṁ vā te ettha hotī”ti?


pli: “Ye, bhante, rāgassa pahānāya dhammaṁ desenti, dosassa pahānāya dhammaṁ desenti, mohassa pahānāya dhammaṁ desenti, tesaṁ dhammo svākkhāto.


pli: Evaṁ me ettha hotī”ti.


pli: “Taṁ kiṁ maññasi, gahapati,


pli: ye rāgassa pahānāya paṭipannā, dosassa pahānāya paṭipannā, mohassa pahānāya paṭipannā, te loke suppaṭipannā no vā?


pli: “Ye, bhante, rāgassa pahānāya paṭipannā, dosassa pahānāya paṭipannā, mohassa pahānāya paṭipannā, te loke suppaṭipannā.


pli: yesaṁ rāgo pahīno ucchinnamūlo tālāvatthukato anabhāvaṅkato āyatiṁ anuppādadhammo, yesaṁ doso pahīno ucchinnamūlo tālāvatthukato anabhāvaṅkato āyatiṁ anuppādadhammo, yesaṁ moho pahīno ucchinnamūlo tālāvatthukato anabhāvaṅkato āyatiṁ anuppādadhammo, te loke sukatā no vā?


pli: “Yesaṁ, bhante, rāgo pahīno ucchinnamūlo tālāvatthukato anabhāvaṅkato āyatiṁ anuppādadhammo, yesaṁ doso pahīno …pe… yesaṁ moho pahīno ucchinnamūlo tālāvatthukato anabhāvaṅkato āyatiṁ anuppādadhammo, te loke sukatā.


pli: “Iti kho, gahapati, tayāvetaṁ byākataṁ:


pli: ‘ye, bhante, rāgassa pahānāya dhammaṁ desenti, dosassa pahānāya dhammaṁ desenti, mohassa pahānāya dhammaṁ desenti, tesaṁ dhammo svākkhāto’ti.


pli: Tayāvetaṁ byākataṁ:


pli: ‘ye, bhante, rāgassa pahānāya paṭipannā, dosassa pahānāya paṭipannā, mohassa pahānāya paṭipannā, te loke suppaṭipannā’ti.


pli: ‘yesaṁ, bhante, rāgo pahīno ucchinnamūlo tālāvatthukato anabhāvaṅkato āyatiṁ anuppādadhammo, yesaṁ doso pahīno …pe… yesaṁ moho pahīno ucchinnamūlo tālāvatthukato anabhāvaṅkato āyatiṁ anuppādadhammo, te loke sukatā’”ti.


pli: “Acchariyaṁ, bhante, abbhutaṁ, bhante.


pli: Na ceva nāma sadhammukkaṁsanā bhavissati, na ca paradhammāpasādanā.


pli: Āyataneva dhammadesanā, attho ca vutto, attā ca anupanīto.


pli: Tumhe, bhante ānanda, rāgassa pahānāya dhammaṁ desetha, dosassa …pe… mohassa pahanāya dhammaṁ desetha.


pli: Tumhākaṁ, bhante ānanda, dhammo svākkhāto.


pli: Tumhe, bhante ānanda, rāgassa pahānāya paṭipannā, dosassa …pe… mohassa pahānāya paṭipannā.


pli: Tumhe, bhante, loke suppaṭipannā.


pli: Tumhākaṁ, bhante ānanda, rāgo pahīno ucchinnamūlo tālāvatthukato anabhāvaṅkato āyatiṁ anuppādadhammo, tumhākaṁ doso pahīno …pe… tumhākaṁ moho pahīno ucchinnamūlo tālāvatthukato anabhāvaṅkato āyatiṁ anuppādadhammo.


pli: Tumhe loke sukatā.


pli: Abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ ayyena ānandena anekapariyāyena dhammo pakāsito.


pli: Esāhaṁ, bhante ānanda, taṁ bhagavantaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ ayyo ānando dhāretu, ajjatagge pāṇupetaṁ saraṇaṁ gatan”ti.


pli: Dutiyaṁ.


title_pli: Aṅguttara Nikāya 3.73 8. Ānandavagga

pli: Aṅguttara Nikāya 3.73


pli: 8. Ānandavagga


pli: Mahānāmasakkasutta


pli: Evaṁ me sutaṁ—


pli: ekaṁ samayaṁ bhagavā sakkesu viharati kapilavatthusmiṁ nigrodhārāme.


pli: Tena kho pana samayena bhagavā gilānā vuṭṭhito hoti aciravuṭṭhito gelaññā.


pli: Atha kho mahānāmo sakko yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho mahānāmo sakko bhagavantaṁ etadavoca:


pli: “dīgharattāhaṁ, bhante, bhagavatā evaṁ dhammaṁ desitaṁ ājānāmi:


pli: ‘samāhitassa ñāṇaṁ, no asamāhitassā’ti.


pli: Samādhi nu kho, bhante, pubbe, pacchā ñāṇaṁ;


pli: udāhu ñāṇaṁ pubbe, pacchā samādhī”ti?


pli: Atha kho āyasmato ānandassa etadahosi:


pli: “bhagavā kho gilānavuṭṭhito aciravuṭṭhito gelaññā.


pli: Ayañca mahānāmo sakko bhagavantaṁ atigambhīraṁ pañhaṁ pucchati.


pli: Yannūnāhaṁ mahānāmaṁ sakkaṁ ekamantaṁ apanetvā dhammaṁ deseyyan”ti.


pli: Atha kho āyasmā ānando mahānāmaṁ sakkaṁ bāhāyaṁ gahetvā ekamantaṁ apanetvā mahānāmaṁ sakkaṁ etadavoca:


pli: “sekhampi kho, mahānāma, sīlaṁ vuttaṁ bhagavatā, asekhampi sīlaṁ vuttaṁ bhagavatā; sekhopi samādhi vutto bhagavatā, asekhopi samādhi vutto bhagavatā; sekhāpi paññā vuttā bhagavatā, asekhāpi paññā vuttā bhagavatā.


pli: Katamañca, mahānāma, sekhaṁ sīlaṁ?


pli: Idha, mahānāma, bhikkhu sīlavā hoti pātimokkhasaṁvarasaṁvuto viharati …pe… samādāya sikkhati sikkhāpadesu.


pli: Idaṁ vuccati, mahānāma, sekhaṁ sīlaṁ.


pli: Katamo ca, mahānāma, sekho samādhi?


pli: Idha, mahānāma, bhikkhu vivicceva kāmehi …pe… catutthaṁ jhānaṁ upasampajja viharati.


pli: Ayaṁ vuccati, mahānāma, sekho samādhi.


pli: Katamā ca, mahānāma, sekhā paññā?


pli: Idha, mahānāma, bhikkhu ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Ayaṁ vuccati, mahānāma, sekhā paññā.


pli: Sa kho so, mahānāma, ariyasāvako evaṁ sīlasampanno evaṁ samādhisampanno evaṁ paññāsampanno āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Evaṁ kho, mahānāma, sekhampi sīlaṁ vuttaṁ bhagavatā, asekhampi sīlaṁ vuttaṁ bhagavatā; sekhopi samādhi vutto bhagavatā, asekhopi samādhi vutto bhagavatā; sekhāpi paññā vuttā bhagavatā, asekhāpi paññā vuttā bhagavatā”ti.


pli: Tatiyaṁ.


title_pli: Aṅguttara Nikāya 3.74 8. Ānandavagga

pli: Aṅguttara Nikāya 3.74


pli: 8. Ānandavagga


pli: Nigaṇṭhasutta


pli: Ekaṁ samayaṁ āyasmā ānando vesāliyaṁ viharati mahāvane kūṭāgārasālāyaṁ.


pli: Atha kho abhayo ca licchavi paṇḍitakumārako ca licchavi yenāyasmā ānando tenupasaṅkamiṁsu; upasaṅkamitvā āyasmantaṁ ānandaṁ abhivādetvā ekamantaṁ nisīdiṁsu. Ekamantaṁ nisinno kho abhayo licchavi āyasmantaṁ ānandaṁ etadavoca:


pli: “nigaṇṭho, bhante, nāṭaputto sabbaññū sabbadassāvī aparisesaṁ ñāṇadassanaṁ paṭijānāti:


pli: ‘carato ca me tiṭṭhato ca suttassa ca jāgarassa ca satataṁ samitaṁ ñāṇadassanaṁ paccupaṭṭhitan’ti.


pli: So purāṇānaṁ kammānaṁ tapasā byantībhāvaṁ paññāpeti navānaṁ kammānaṁ akaraṇā setughātaṁ.


pli: Iti kammakkhayā dukkhakkhayo, dukkhakkhayā vedanākkhayo, vedanākkhayā sabbaṁ dukkhaṁ nijjiṇṇaṁ bhavissati—


pli: evametissā sandiṭṭhikāya nijjarāya visuddhiyā samatikkamo hoti.


pli: Idha, bhante, bhagavā kimāhā”ti?


pli: “Tisso kho imā, abhaya, nijjarā visuddhiyo tena bhagavatā jānatā passatā arahatā sammāsambuddhena sammadakkhātā sattānaṁ visuddhiyā sokaparidevānaṁ samatikkamāya dukkhadomanassānaṁ atthaṅgamāya ñāyassa adhigamāya nibbānassa sacchikiriyāya.


pli: Katamā tisso?


pli: Idha, abhaya, bhikkhu sīlavā hoti …pe… samādāya sikkhati sikkhāpadesu.


pli: So navañca kammaṁ na karoti, purāṇañca kammaṁ phussa phussa byantīkaroti.


pli: Sandiṭṭhikā nijjarā akālikā ehipassikā opaneyyikā paccattaṁ veditabbā viññūhīti.


pli: Sa kho so, abhaya, bhikkhu evaṁ sīlasampanno vivicceva kāmehi …pe… catutthaṁ jhānaṁ upasampajja viharati.


pli: Sa kho so, abhaya, bhikkhu evaṁ samādhisampanno āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Imā kho, abhaya, tisso nijjarā visuddhiyo tena bhagavatā jānatā passatā arahatā sammāsambuddhena sammadakkhātā sattānaṁ visuddhiyā sokaparidevānaṁ samatikkamāya dukkhadomanassānaṁ atthaṅgamāya ñāyassa adhigamāya nibbānassa sacchikiriyāyā”ti.


pli: Evaṁ vutte, paṇḍitakumārako licchavi abhayaṁ licchaviṁ etadavoca:


pli: “kiṁ pana tvaṁ, samma abhaya, āyasmato ānandassa subhāsitaṁ subhāsitato nābbhanumodasī”ti?


pli: “Kyāhaṁ, samma paṇḍitakumāraka, āyasmato ānandassa subhāsitaṁ subhāsitato nābbhanumodissāmi.


pli: Muddhāpi tassa vipateyya yo āyasmato ānandassa subhāsitaṁ subhāsitato nābbhanumodeyyā”ti.


pli: Catutthaṁ.


title_pli: Aṅguttara Nikāya 3.75 8. Ānandavagga

pli: Aṅguttara Nikāya 3.75


pli: 8. Ānandavagga


pli: Nivesakasutta


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ ānandaṁ bhagavā etadavoca:


pli: “Ye, ānanda, anukampeyyātha ye ca sotabbaṁ maññeyyuṁ mittā vā amaccā vā ñātī vā sālohitā vā te vo, ānanda, tīsu ṭhānesu samādapetabbā nivesetabbā patiṭṭhāpetabbā.


pli: Katamesu tīsu?


pli: Buddhe aveccappasāde samādapetabbā nivesetabbā patiṭṭhāpetabbā:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ, buddho bhagavā’ti,


pli: dhamme aveccappasāde samādapetabbā nivesetabbā patiṭṭhāpetabbā:


pli: ‘svākkhāto bhagavatā dhammo sandiṭṭhiko akāliko ehipassiko opaneyyiko paccattaṁ veditabbo viññūhī’ti,


pli: saṅghe aveccappasāde samādapetabbā nivesetabbā patiṭṭhāpetabbā:


pli: ‘suppaṭipanno bhagavato sāvakasaṅgho ujuppaṭipanno bhagavato sāvakasaṅgho ñāyappaṭipanno bhagavato sāvakasaṅgho sāmīcippaṭipanno bhagavato sāvakasaṅgho, yadidaṁ cattāri purisayugāni aṭṭha purisapuggalā esa bhagavato sāvakasaṅgho āhuneyyo pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā’ti.


pli: Siyā, ānanda, catunnaṁ mahābhūtānaṁ aññathattaṁ—


pli: pathavīdhātuyā āpodhātuyā tejodhātuyā vāyodhātuyā, na tveva buddhe aveccappasādena samannāgatassa ariyasāvakassa siyā aññathattaṁ tatridaṁ aññathattaṁ.


pli: So vatānanda, buddhe aveccappasādena samannāgato ariyasāvako nirayaṁ vā tiracchānayoniṁ vā pettivisayaṁ vā upapajjissatīti netaṁ ṭhānaṁ vijjati.


pli: pathavīdhātuyā āpodhātuyā tejodhātuyā vāyodhātuyā, na tveva dhamme …pe…


pli: na tveva saṅghe aveccappasādena samannāgatassa ariyasāvakassa siyā aññathattaṁ tatridaṁ aññathattaṁ.


pli: So vatānanda, saṅghe aveccappasādena samannāgato ariyasāvako nirayaṁ vā tiracchānayoniṁ vā pettivisayaṁ vā upapajjissatīti netaṁ ṭhānaṁ vijjati.


pli: Ye, ānanda, anukampeyyātha ye ca sotabbaṁ maññeyyuṁ mittā vā amaccā vā ñātī vā sālohitā vā te vo, ānanda, imesu tīsu ṭhānesu samādapetabbā nivesetabbā patiṭṭhāpetabbā”ti.


pli: Pañcamaṁ.


title_pli: Aṅguttara Nikāya 3.76 8. Ānandavagga

pli: Aṅguttara Nikāya 3.76


pli: 8. Ānandavagga


pli: Paṭhamabhavasutta


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “bhavo, bhavoti, bhante, vuccati.


pli: Kittāvatā nu kho, bhante, bhavo hotī”ti?


pli: “Kāmadhātuvepakkañca, ānanda, kammaṁ nābhavissa, api nu kho kāmabhavo paññāyethā”ti?


pli: “No hetaṁ, bhante”.


pli: “Iti kho, ānanda, kammaṁ khettaṁ, viññāṇaṁ bījaṁ, taṇhā sneho.


pli: Avijjānīvaraṇānaṁ sattānaṁ taṇhāsaṁyojanānaṁ hīnāya dhātuyā viññāṇaṁ patiṭṭhitaṁ evaṁ āyatiṁ punabbhavābhinibbatti hoti. (…)


pli: Rūpadhātuvepakkañca, ānanda, kammaṁ nābhavissa, api nu kho rūpabhavo paññāyethā”ti?


pli: Avijjānīvaraṇānaṁ sattānaṁ taṇhāsaṁyojanānaṁ majjhimāya dhātuyā viññāṇaṁ patiṭṭhitaṁ evaṁ āyatiṁ punabbhavābhinibbatti hoti. (…)


pli: Arūpadhātuvepakkañca, ānanda, kammaṁ nābhavissa, api nu kho arūpabhavo paññāyethā”ti?


pli: Avijjānīvaraṇānaṁ sattānaṁ taṇhāsaṁyojanānaṁ paṇītāya dhātuyā viññāṇaṁ patiṭṭhitaṁ evaṁ āyatiṁ punabbhavābhinibbatti hoti.


pli: Evaṁ kho, ānanda, bhavo hotī”ti.


pli: Chaṭṭhaṁ.


title_pli: Aṅguttara Nikāya 3.77 8. Ānandavagga

pli: Aṅguttara Nikāya 3.77


pli: Dutiyabhavasutta


pli: Atha kho āyasmā ānando yena bhagavā tenupasaṅkami …pe… āyasmā ānando bhagavantaṁ etadavoca:


pli: Avijjānīvaraṇānaṁ sattānaṁ taṇhāsaṁyojanānaṁ hīnāya dhātuyā cetanā patiṭṭhitā patthanā patiṭṭhitā evaṁ āyatiṁ punabbhavābhinibbatti hoti.


pli: Avijjānīvaraṇānaṁ sattānaṁ taṇhāsaṁyojanānaṁ majjhimāya dhātuyā cetanā patiṭṭhitā patthanā patiṭṭhitā evaṁ āyatiṁ punabbhavābhinibbatti hoti.


pli: Avijjānīvaraṇānaṁ sattānaṁ taṇhāsaṁyojanānaṁ paṇītāya dhātuyā cetanā patiṭṭhitā patthanā patiṭṭhitā evaṁ āyatiṁ punabbhavābhinibbatti hoti.


pli: Sattamaṁ.


title_pli: Aṅguttara Nikāya 3.78 8. Ānandavagga

pli: Aṅguttara Nikāya 3.78


pli: 8. Ānandavagga


pli: Sīlabbatasutta


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ ānandaṁ bhagavā etadavoca:


pli: “sabbaṁ nu kho, ānanda, sīlabbataṁ jīvitaṁ brahmacariyaṁ upaṭṭhānasāraṁ saphalan”ti?


pli: “Na khvettha, bhante, ekaṁsenā”ti.


pli: “Tena hānanda, vibhajassū”ti.


pli: “Yañhissa, bhante, sīlabbataṁ jīvitaṁ brahmacariyaṁ upaṭṭhānasāraṁ sevato akusalā dhammā abhivaḍḍhanti kusalā dhammā parihāyanti, evarūpaṁ sīlabbataṁ jīvitaṁ brahmacariyaṁ upaṭṭhānasāraṁ aphalaṁ.


pli: Yañca khvāssa, bhante, sīlabbataṁ jīvitaṁ brahmacariyaṁ upaṭṭhānasāraṁ sevato akusalā dhammā parihāyanti, kusalā dhammā abhivaḍḍhanti, evarūpaṁ sīlabbataṁ jīvitaṁ brahmacariyaṁ upaṭṭhānasāraṁ saphalan”ti.


pli: Idamavoca āyasmā ānando.


pli: Samanuñño satthā ahosi.


pli: Atha kho āyasmā ānando “samanuñño me satthā”ti, uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā acirapakkante āyasmante ānande bhikkhū āmantesi:


pli: “sekho, bhikkhave, ānando;


pli: na ca panassa sulabharūpo samasamo paññāyā”ti.


pli: Aṭṭhamaṁ.


title_pli: Aṅguttara Nikāya 3.79 8. Ānandavagga

pli: Aṅguttara Nikāya 3.79


pli: Gandhajātasutta


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “Tīṇimāni, bhante, gandhajātāni, yesaṁ anuvātaṁyeva gandho gacchati, no paṭivātaṁ.


pli: Katamāni tīṇi?


pli: Mūlagandho, sāragandho, pupphagandho—


pli: imāni kho, bhante, tīṇi gandhajātāni, yesaṁ anuvātaṁyeva gandho gacchati, no paṭivātaṁ.


pli: Atthi nu kho, bhante, kiñci gandhajātaṁ yassa anuvātampi gandho gacchati, paṭivātampi gandho gacchati, anuvātapaṭivātampi gandho gacchatī”ti?


pli: “Atthānanda, kiñci gandhajātaṁ yassa anuvātampi gandho gacchati, paṭivātampi gandho gacchati, anuvātapaṭivātampi gandho gacchatī”ti.


pli: “Katamañca pana, bhante, gandhajātaṁ yassa anuvātampi gandho gacchati, paṭivātampi gandho gacchati, anuvātapaṭivātampi gandho gacchatī”ti?


pli: “Idhānanda, yasmiṁ gāme vā nigame vā itthī vā puriso vā buddhaṁ saraṇaṁ gato hoti, dhammaṁ saraṇaṁ gato hoti, saṅghaṁ saraṇaṁ gato hoti,


pli: pāṇātipātā paṭivirato hoti, adinnādānā paṭivirato hoti, kāmesumicchācārā paṭivirato hoti, musāvādā paṭivirato hoti, surāmerayamajjapamādaṭṭhānā paṭivirato hoti, sīlavā hoti kalyāṇadhammo,


pli: vigatamalamaccherena cetasā agāraṁ ajjhāvasati muttacāgo payatapāṇi vossaggarato yācayogo dānasaṁvibhāgarato.


pli: Tassa disāsu samaṇabrāhmaṇā vaṇṇaṁ bhāsanti:


pli: ‘amukasmiṁ nāma gāme vā nigame vā itthī vā puriso vā buddhaṁ saraṇaṁ gato hoti, dhammaṁ saraṇaṁ gato hoti, saṅghaṁ saraṇaṁ gato hoti,


pli: vigatamalamaccherena cetasā agāraṁ ajjhāvasati muttacāgo payatapāṇi vossaggarato yācayogo dānasaṁvibhāgarato’ti.


pli: Devatāpissa vaṇṇaṁ bhāsanti:


pli: pāṇātipātā paṭivirato hoti …pe… surāmerayamajjapamādaṭṭhānā paṭivirato hoti, sīlavā hoti kalyāṇadhammo,


pli: Idaṁ kho taṁ, ānanda, gandhajātaṁ yassa anuvātampi gandho gacchati, paṭivātampi gandho gacchati, anuvātapaṭivātampi gandho gacchatīti.


pli: Na pupphagandho paṭivātameti,


pli: Na candanaṁ tagaramallikā vā;


pli: Satañca gandho paṭivātameti,


pli: Sabbā disā sappuriso pavāyatī”ti.


pli: Navamaṁ.


title_pli: Aṅguttara Nikāya 3.8 1. Bālavagga

pli: Aṅguttara Nikāya 3.8


pli: 1. Bālavagga


pli: Sabyābajjhasutta


pli: “Tīhi, bhikkhave, dhammehi samannāgato bālo veditabbo.


pli: Katamehi tīhi?


pli: Sabyābajjhena kāyakammena, sabyābajjhena vacīkammena, sabyābajjhena manokammena …pe… abyābajjhena kāyakammena, abyābajjhena vacīkammena, abyābajjhena manokammena.


pli: Imehi, kho, bhikkhave, tīhi dhammehi samannāgato paṇḍito veditabbo.


pli: Tasmātiha, bhikkhave, evaṁ sikkhitabbaṁ:


pli: ‘yehi tīhi dhammehi samannāgato bālo veditabbo te tayo dhamme abhinivajjetvā, yehi tīhi dhammehi samannāgato paṇḍito veditabbo te tayo dhamme samādāya vattissāmā’ti.


pli: Evañhi vo, bhikkhave, sikkhitabban”ti.


pli: Aṭṭhamaṁ.


title_pli: Aṅguttara Nikāya 3.80 8. Ānandavagga

pli: Aṅguttara Nikāya 3.80


pli: 8. Ānandavagga


pli: Cūḷanikāsutta


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “sammukhā metaṁ, bhante, bhagavato sutaṁ sammukhā paṭiggahitaṁ:


pli: ‘bhagavato, ānanda, sikhissa abhibhū nāma sāvako brahmaloke ṭhito sahassilokadhātuṁ sarena viññāpesī’ti.


pli: Bhagavā pana, bhante, arahaṁ sammāsambuddho kīvatakaṁ pahoti sarena viññāpetun”ti?


pli: “Sāvako so, ānanda, appameyyā tathāgatā”ti.


pli: Dutiyampi kho āyasmā ānando bhagavantaṁ etadavoca:


pli: Tatiyampi kho āyasmā ānando bhagavantaṁ etadavoca:


pli: “Sutā te, ānanda, sahassī cūḷanikā lokadhātū”ti?


pli: “Etassa, bhagavā, kālo; etassa, sugata, kālo,


pli: yaṁ bhagavā bhāseyya. Bhagavato sutvā bhikkhū dhāressantī”ti.


pli: “Tenahānanda, suṇāhi sādhukaṁ manasi karohi, bhāsissāmī”ti.


pli: “Evaṁ, bhante”ti kho āyasmā ānando bhagavato paccassosi.


pli: Bhagavā etadavoca:


pli: “Yāvatā, ānanda, candimasūriyā pariharanti, disā bhanti virocanā, tāva sahassadhā loko.


pli: Tasmiṁ sahassadhā loke sahassaṁ candānaṁ, sahassaṁ sūriyānaṁ, sahassaṁ sinerupabbatarājānaṁ, sahassaṁ jambudīpānaṁ, sahassaṁ aparagoyānānaṁ, sahassaṁ uttarakurūnaṁ, sahassaṁ pubbavidehānaṁ, cattāri mahāsamuddasahassāni, cattāri mahārājasahassāni, sahassaṁ cātumahārājikānaṁ, sahassaṁ tāvatiṁsānaṁ, sahassaṁ yāmānaṁ, sahassaṁ tusitānaṁ, sahassaṁ nimmānaratīnaṁ, sahassaṁ paranimmitavasavattīnaṁ, sahassaṁ brahmalokānaṁ—


pli: ayaṁ vuccatānanda, sahassī cūḷanikā lokadhātu.


pli: Yāvatānanda, sahassī cūḷanikā lokadhātu tāva sahassadhā loko.


pli: Ayaṁ vuccatānanda, dvisahassī majjhimikā lokadhātu.


pli: Yāvatānanda, dvisahassī majjhimikā lokadhātu tāva sahassadhā loko.


pli: Ayaṁ vuccatānanda, tisahassī mahāsahassī lokadhātu.


pli: Ākaṅkhamāno, ānanda, tathāgato tisahassimahāsahassilokadhātuṁ sarena viññāpeyya, yāvatā pana ākaṅkheyyā”ti.


pli: “Yathā kathaṁ pana, bhante, bhagavā tisahassimahāsahassilokadhātuṁ sarena viññāpeyya, yāvatā pana ākaṅkheyyā”ti?


pli: “Idhānanda, tathāgato tisahassimahāsahassilokadhātuṁ obhāsena phareyya.


pli: Yadā te sattā taṁ ālokaṁ sañjāneyyuṁ, atha tathāgato ghosaṁ kareyya saddamanussāveyya.


pli: Evaṁ kho, ānanda, tathāgato tisahassimahāsahassilokadhātuṁ sarena viññāpeyya, yāvatā pana ākaṅkheyyā”ti.


pli: Evaṁ vutte, āyasmā ānando āyasmantaṁ udāyiṁ etadavoca:


pli: “lābhā vata me, suladdhaṁ vata me,


pli: yassa me satthā evaṁmahiddhiko evaṁmahānubhāvo”ti.


pli: Evaṁ vutte, āyasmā udāyī āyasmantaṁ ānandaṁ etadavoca:


pli: “kiṁ tuyhettha, āvuso ānanda, yadi te satthā evaṁmahiddhiko evaṁmahānubhāvo”ti?


pli: Evaṁ vutte, bhagavā āyasmantaṁ udāyiṁ etadavoca:


pli: “mā hevaṁ, udāyi, mā hevaṁ, udāyi.


pli: Sace, udāyi, ānando avītarāgo kālaṁ kareyya, tena cittappasādena sattakkhattuṁ devesu devarajjaṁ kāreyya, sattakkhattuṁ imasmiṁyeva jambudīpe mahārajjaṁ kāreyya.


pli: Api ca, udāyi, ānando diṭṭheva dhamme parinibbāyissatī”ti.


pli: Dasamaṁ.


pli: Ānandavaggo tatiyo.


pli: Tassuddānaṁ


pli: Channo ājīvako sakko,


pli: nigaṇṭho ca nivesako;


pli: Duve bhavā sīlabbataṁ,


pli: gandhajātañca cūḷanīti.


title_pli: Aṅguttara Nikāya 3.81 9. Samaṇavagga

pli: Aṅguttara Nikāya 3.81


pli: 9. Samaṇavagga


pli: Samaṇasutta


pli: “Tīṇimāni, bhikkhave, samaṇassa samaṇiyāni samaṇakaraṇīyāni.


pli: Katamāni tīṇi?


pli: imāni kho, bhikkhave, tīṇi samaṇassa samaṇiyāni samaṇakaraṇīyāni.


pli: Tasmātiha, bhikkhave, evaṁ sikkhitabbaṁ:


pli: ‘tibbo no chando bhavissati adhisīlasikkhāsamādāne, tibbo no chando bhavissati adhicittasikkhāsamādāne, tibbo no chando bhavissati adhipaññāsikkhāsamādāne’ti.


pli: Evañhi vo, bhikkhave, sikkhitabban”ti.


pli: Paṭhamaṁ.


title_pli: Aṅguttara Nikāya 3.82 9. Samaṇavagga

pli: Aṅguttara Nikāya 3.82


pli: Gadrabhasutta


pli: “Seyyathāpi, bhikkhave, gadrabho gogaṇaṁ piṭṭhito piṭṭhito anubandho hoti:


pli: ‘ahampi dammo, ahampi dammo’ti.


pli: Tassa na tādiso vaṇṇo hoti seyyathāpi gunnaṁ, na tādiso saro hoti seyyathāpi gunnaṁ, na tādisaṁ padaṁ hoti seyyathāpi gunnaṁ.


pli: So gogaṇaṁyeva piṭṭhito piṭṭhito anubandho hoti:


pli: Evamevaṁ kho, bhikkhave, idhekacco bhikkhu bhikkhusaṅghaṁ piṭṭhito piṭṭhito anubandho hoti:


pli: ‘ahampi bhikkhu, ahampi bhikkhū’ti.


pli: Tassa na tādiso chando hoti adhisīlasikkhāsamādāne seyyathāpi aññesaṁ bhikkhūnaṁ, na tādiso chando hoti adhicittasikkhāsamādāne seyyathāpi aññesaṁ bhikkhūnaṁ, na tādiso chando hoti adhipaññāsikkhāsamādāne seyyathāpi aññesaṁ bhikkhūnaṁ.


pli: So bhikkhusaṅghaṁyeva piṭṭhito piṭṭhito anubandho hoti:


pli: Dutiyaṁ.


title_pli: Aṅguttara Nikāya 3.83 9. Samaṇavagga

pli: Aṅguttara Nikāya 3.83


pli: 9. Samaṇavagga


pli: Khettasutta


pli: “Tīṇimāni, bhikkhave, kassakassa gahapatissa pubbe karaṇīyāni.


pli: Katamāni tīṇi?


pli: Idha, bhikkhave, kassako gahapati paṭikacceva khettaṁ sukaṭṭhaṁ karoti sumatikataṁ.


pli: Paṭikacceva khettaṁ sukaṭṭhaṁ karitvā sumatikataṁ kālena bījāni patiṭṭhāpeti.


pli: Kālena bījāni patiṭṭhāpetvā samayena udakaṁ abhinetipi apanetipi.


pli: Imāni kho, bhikkhave, tīṇi kassakassa gahapatissa pubbe karaṇīyāni.


pli: Evamevaṁ kho, bhikkhave, tīṇimāni bhikkhussa pubbe karaṇīyāni.


pli: imāni kho, bhikkhave, tīṇi bhikkhussa pubbe karaṇīyāni.


pli: Tasmātiha, bhikkhave, evaṁ sikkhitabbaṁ:


pli: ‘tibbo no chando bhavissati adhisīlasikkhāsamādāne, tibbo no chando bhavissati adhicittasikkhāsamādāne, tibbo no chando bhavissati adhipaññāsikkhāsamādāne’ti.


pli: Evañhi vo, bhikkhave, sikkhitabban”ti.


pli: Tatiyaṁ.


title_pli: Aṅguttara Nikāya 3.84 9. Samaṇavagga

pli: Aṅguttara Nikāya 3.84


pli: Vajjiputtasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho aññataro vajjiputtako bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so vajjiputtako bhikkhu bhagavantaṁ etadavoca:


pli: “sādhikamidaṁ, bhante, diyaḍḍhasikkhāpadasataṁ anvaddhamāsaṁ uddesaṁ āgacchati.


pli: Nāhaṁ, bhante, ettha sakkomi sikkhitun”ti.


pli: “Sakkhissasi pana tvaṁ, bhikkhu, tīsu sikkhāsu sikkhituṁ—


pli: “Sakkomahaṁ, bhante, tīsu sikkhāsu sikkhituṁ—


pli: “Tasmātiha tvaṁ, bhikkhu, tīsu sikkhāsu sikkhassu—


pli: Yato kho tvaṁ, bhikkhu, adhisīlampi sikkhissasi, adhicittampi sikkhissasi, adhipaññampi sikkhissasi, tassa tuyhaṁ bhikkhu adhisīlampi sikkhato adhicittampi sikkhato adhipaññampi sikkhato rāgo pahīyissati, doso pahīyissati, moho pahīyissati.


pli: So tvaṁ rāgassa pahānā dosassa pahānā mohassa pahānā yaṁ akusalaṁ na taṁ karissasi, yaṁ pāpaṁ na taṁ sevissasī”ti.


pli: Atha kho so bhikkhu aparena samayena adhisīlampi sikkhi, adhicittampi sikkhi, adhipaññampi sikkhi.


pli: Tassa adhisīlampi sikkhato adhicittampi sikkhato adhipaññampi sikkhato rāgo pahīyi, doso pahīyi, moho pahīyi.


pli: So rāgassa pahānā dosassa pahānā mohassa pahānā yaṁ akusalaṁ taṁ nākāsi, yaṁ pāpaṁ taṁ na sevīti.


pli: Catutthaṁ.


title_pli: Aṅguttara Nikāya 3.85 9. Samaṇavagga

pli: Aṅguttara Nikāya 3.85


pli: 9. Samaṇavagga


pli: Sekkhasutta


pli: Atha kho aññataro bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “‘Sekho, sekho’ti, bhante, vuccati.


pli: Kittāvatā nu kho, bhante, sekho hotī”ti?


pli: “Sikkhatīti kho, bhikkhu, tasmā sekhoti vuccati.


pli: Kiñca sikkhati?


pli: Adhisīlampi sikkhati, adhicittampi sikkhati, adhipaññampi sikkhati.


pli: Sikkhatīti kho, bhikkhu, tasmā sekhoti vuccatīti.


pli: Sekhassa sikkhamānassa,


pli: ujumaggānusārino;


pli: Khayasmiṁ paṭhamaṁ ñāṇaṁ,


pli: tato aññā anantarā.


pli: Tato aññāvimuttassa,


pli: ñāṇaṁ ve hoti tādino;


pli: Akuppā me vimuttīti,


pli: bhavasaṁyojanakkhaye”ti.


pli: Pañcamaṁ.


title_pli: Aṅguttara Nikāya 3.86 9. Samaṇavagga

pli: Aṅguttara Nikāya 3.86


pli: 9. Samaṇavagga


pli: Paṭhamasikkhāsutta


pli: “Sādhikamidaṁ, bhikkhave, diyaḍḍhasikkhāpadasataṁ anvaddhamāsaṁ uddesaṁ āgacchati, yattha attakāmā kulaputtā sikkhanti.


pli: Tisso imā, bhikkhave, sikkhā yatthetaṁ sabbaṁ samodhānaṁ gacchati.


pli: Katamā tisso?


pli: imā kho, bhikkhave, tisso sikkhā, yatthetaṁ sabbaṁ samodhānaṁ gacchati.


pli: Idha, bhikkhave, bhikkhu sīlesu paripūrakārī hoti samādhismiṁ mattaso kārī paññāya mattaso kārī.


pli: So yāni tāni khuddānukhuddakāni sikkhāpadāni tāni āpajjatipi vuṭṭhātipi.


pli: Taṁ kissa hetu?


pli: Na hi mettha, bhikkhave, abhabbatā vuttā.


pli: Yāni ca kho tāni sikkhāpadāni ādibrahmacariyakāni brahmacariyasāruppāni, tattha dhuvasīlo ca hoti ṭhitasīlo ca, samādāya sikkhati sikkhāpadesu.


pli: So tiṇṇaṁ saṁyojanānaṁ parikkhayā sotāpanno hoti avinipātadhammo niyato sambodhiparāyaṇo.


pli: Idha pana, bhikkhave, bhikkhu sīlesu paripūrakārī hoti samādhismiṁ mattaso kārī paññāya mattaso kārī.


pli: Yāni ca kho tāni sikkhāpadāni ādibrahmacariyakāni brahmacariyasāruppāni tattha dhuvasīlo ca hoti ṭhitasīlo ca, samādāya sikkhati sikkhāpadesu.


pli: So tiṇṇaṁ saṁyojanānaṁ parikkhayā rāgadosamohānaṁ tanuttā sakadāgāmī hoti, sakideva imaṁ lokaṁ āgantvā dukkhassantaṁ karoti.


pli: Idha pana, bhikkhave, bhikkhu sīlesu paripūrakārī hoti samādhismiṁ paripūrakārī paññāya mattaso kārī.


pli: So pañcannaṁ orambhāgiyānaṁ saṁyojanānaṁ parikkhayā opapātiko hoti tattha parinibbāyī anāvattidhammo tasmā lokā.


pli: Idha pana, bhikkhave, bhikkhu sīlesu paripūrakārī hoti samādhismiṁ paripūrakārī paññāya paripūrakārī.


pli: So āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Iti kho, bhikkhave, padesaṁ padesakārī ārādheti paripūraṁ paripūrakārī.


pli: Avañjhāni tvevāhaṁ, bhikkhave, sikkhāpadāni vadāmī”ti.


pli: Chaṭṭhaṁ.


title_pli: Aṅguttara Nikāya 3.87 9. Samaṇavagga

pli: Aṅguttara Nikāya 3.87


pli: 9. Samaṇavagga


pli: Dutiyasikkhāsutta


pli: “Sādhikamidaṁ, bhikkhave, diyaḍḍhasikkhāpadasataṁ anvaddhamāsaṁ uddesaṁ āgacchati yattha attakāmā kulaputtā sikkhanti.


pli: Tisso imā, bhikkhave, sikkhā yatthetaṁ sabbaṁ samodhānaṁ gacchati.


pli: Katamā tisso?


pli: imā kho, bhikkhave, tisso sikkhā yatthetaṁ sabbaṁ samodhānaṁ gacchati.


pli: Idha, bhikkhave, bhikkhu sīlesu paripūrakārī hoti samādhismiṁ mattaso kārī paññāya mattaso kārī.


pli: So yāni tāni khuddānukhuddakāni sikkhāpadāni tāni āpajjatipi vuṭṭhātipi.


pli: Taṁ kissa hetu?


pli: Na hi mettha, bhikkhave, abhabbatā vuttā.


pli: Yāni ca kho tāni sikkhāpadāni ādibrahmacariyakāni brahmacariyasāruppāni tattha dhuvasīlo ca hoti ṭhitasīlo ca, samādāya sikkhati sikkhāpadesu.


pli: So tiṇṇaṁ saṁyojanānaṁ parikkhayā sattakkhattuparamo hoti.


pli: Sattakkhattuparamaṁ deve ca manusse ca sandhāvitvā saṁsaritvā dukkhassantaṁ karoti.


pli: So tiṇṇaṁ saṁyojanānaṁ parikkhayā kolaṅkolo hoti, dve vā tīṇi vā kulāni sandhāvitvā saṁsaritvā dukkhassantaṁ karoti.


pli: So tiṇṇaṁ saṁyojanānaṁ parikkhayā ekabījī hoti, ekaṁyeva mānusakaṁ bhavaṁ nibbattetvā dukkhassantaṁ karoti.


pli: So tiṇṇaṁ saṁyojanānaṁ parikkhayā rāgadosamohānaṁ tanuttā sakadāgāmī hoti, sakideva imaṁ lokaṁ āgantvā dukkhassantaṁ karoti.


pli: Idha pana, bhikkhave, bhikkhu sīlesu paripūrakārī hoti samādhismiṁ paripūrakārī paññāya mattaso kārī.


pli: So pañcannaṁ orambhāgiyānaṁ saṁyojanānaṁ parikkhayā uddhaṁsoto akaniṭṭhagāmī.


pli: So pañcannaṁ orambhāgiyānaṁ saṁyojanānaṁ parikkhayā sasaṅkhāraparinibbāyī hoti.


pli: So pañcannaṁ orambhāgiyānaṁ saṁyojanānaṁ parikkhayā asaṅkhāraparinibbāyī hoti.


pli: So pañcannaṁ orambhāgiyānaṁ saṁyojanānaṁ parikkhayā upahaccaparinibbāyī hoti.


pli: So pañcannaṁ orambhāgiyānaṁ saṁyojanānaṁ parikkhayā antarāparinibbāyī hoti.


pli: Idha pana, bhikkhave, bhikkhu sīlesu paripūrakārī hoti samādhismiṁ paripūrakārī paññāya paripūrakārī.


pli: Yāni ca kho tāni sikkhāpadāni ādibrahmacariyakāni brahmacariyasāruppāni, tattha dhuvasīlo ca hoti ṭhitasīlo ca, samādāya sikkhati sikkhāpadesu.


pli: So āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Iti kho, bhikkhave, padesaṁ padesakārī ārādheti, paripūraṁ paripūrakārī, avañjhāni tvevāhaṁ, bhikkhave, sikkhāpadāni vadāmī”ti.


pli: Sattamaṁ.


title_pli: Aṅguttara Nikāya 3.88 9. Samaṇavagga

pli: Aṅguttara Nikāya 3.88


pli: 9. Samaṇavagga


pli: Tatiyasikkhāsutta


pli: “Sādhikamidaṁ, bhikkhave, diyaḍḍhasikkhāpadasataṁ anvaddhamāsaṁ uddesaṁ āgacchati yattha attakāmā kulaputtā sikkhanti.


pli: Tisso imā, bhikkhave, sikkhā yatthetaṁ sabbaṁ samodhānaṁ gacchati.


pli: Katamā tisso?


pli: imā kho, bhikkhave, tisso sikkhā yatthetaṁ sabbaṁ samodhānaṁ gacchati.


pli: Idha, bhikkhave, bhikkhu sīlesu paripūrakārī hoti samādhismiṁ paripūrakārī paññāya paripūrakārī.


pli: So yāni tāni khuddānukhuddakāni sikkhāpadāni tāni āpajjatipi vuṭṭhātipi.


pli: Taṁ kissa hetu?


pli: Na hi mettha, bhikkhave, abhabbatā vuttā.


pli: Yāni ca kho tāni sikkhāpadāni ādibrahmacariyakāni brahmacariyasāruppāni tattha dhuvasīlo ca hoti ṭhitasīlo ca, samādāya sikkhati sikkhāpadesu.


pli: Taṁ vā pana anabhisambhavaṁ appaṭivijjhaṁ pañcannaṁ orambhāgiyānaṁ saṁyojanānaṁ parikkhayā antarāparinibbāyī hoti.


pli: Taṁ vā pana anabhisambhavaṁ appaṭivijjhaṁ pañcannaṁ orambhāgiyānaṁ saṁyojanānaṁ parikkhayā upahaccaparinibbāyī hoti.


pli: Taṁ vā pana anabhisambhavaṁ appaṭivijjhaṁ pañcannaṁ orambhāgiyānaṁ saṁyojanānaṁ parikkhayā asaṅkhāraparinibbāyī hoti.


pli: Taṁ vā pana anabhisambhavaṁ appaṭivijjhaṁ pañcannaṁ orambhāgiyānaṁ saṁyojanānaṁ parikkhayā sasaṅkhāraparinibbāyī hoti.


pli: Taṁ vā pana anabhisambhavaṁ appaṭivijjhaṁ pañcannaṁ orambhāgiyānaṁ saṁyojanānaṁ parikkhayā uddhaṁsoto hoti akaniṭṭhagāmī.


pli: Taṁ vā pana anabhisambhavaṁ appaṭivijjhaṁ tiṇṇaṁ saṁyojanānaṁ parikkhayā, rāgadosamohānaṁ tanuttā sakadāgāmī hoti, sakideva imaṁ lokaṁ āgantvā dukkhassantaṁ karoti.


pli: Taṁ vā pana anabhisambhavaṁ appaṭivijjhaṁ tiṇṇaṁ saṁyojanānaṁ parikkhayā ekabījī hoti, ekaṁyeva mānusakaṁ bhavaṁ nibbattetvā dukkhassantaṁ karoti.


pli: Taṁ vā pana anabhisambhavaṁ appaṭivijjhaṁ tiṇṇaṁ saṁyojanānaṁ parikkhayā kolaṅkolo hoti, dve vā tīṇi vā kulāni sandhāvitvā saṁsaritvā dukkhassantaṁ karoti.


pli: Taṁ vā pana anabhisambhavaṁ appaṭivijjhaṁ tiṇṇaṁ saṁyojanānaṁ parikkhayā sattakkhattuparamo hoti, sattakkhattuparamaṁ deve ca manusse ca sandhāvitvā saṁsaritvā dukkhassantaṁ karoti.


pli: Iti kho, bhikkhave, paripūraṁ paripūrakārī ārādheti padesaṁ padesakārī.


pli: Avañjhāni tvevāhaṁ, bhikkhave, sikkhāpadāni vadāmī”ti.


pli: Aṭṭhamaṁ.


title_pli: Aṅguttara Nikāya 3.89 9. Samaṇavagga

pli: Aṅguttara Nikāya 3.89


pli: 9. Samaṇavagga


pli: Paṭhamasikkhattayasutta


pli: “Tisso imā, bhikkhave, sikkhā.


pli: Katamā tisso?


pli: Katamā ca, bhikkhave, adhisīlasikkhā?


pli: Idha, bhikkhave, bhikkhu sīlavā hoti …pe… samādāya sikkhati sikkhāpadesu.


pli: Ayaṁ vuccati, bhikkhave, adhisīlasikkhā.


pli: Katamā ca, bhikkhave, adhicittasikkhā?


pli: Idha, bhikkhave, bhikkhu vivicceva kāmehi …pe… catutthaṁ jhānaṁ upasampajja viharati.


pli: Ayaṁ vuccati, bhikkhave, adhicittasikkhā.


pli: Katamā ca, bhikkhave, adhipaññāsikkhā?


pli: Idha, bhikkhave, bhikkhu ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Ayaṁ vuccati, bhikkhave, adhipaññāsikkhā.


pli: Imā kho, bhikkhave, tisso sikkhā”ti.


pli: Navamaṁ.


title_pli: Aṅguttara Nikāya 3.9 1. Bālavagga

pli: Aṅguttara Nikāya 3.9


pli: 1. Bālavagga


pli: Khatasutta


pli: “Tīhi, bhikkhave, dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Katamehi tīhi?


pli: Imehi kho, bhikkhave, tīhi dhammehi samannāgato bālo abyatto asappuriso khataṁ upahataṁ attānaṁ pariharati, sāvajjo ca hoti sānuvajjo ca viññūnaṁ, bahuñca apuññaṁ pasavati.


pli: Tīhi, bhikkhave, dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo ca viññūnaṁ, bahuñca puññaṁ pasavati.


pli: Imehi kho, bhikkhave, tīhi dhammehi samannāgato paṇḍito viyatto sappuriso akkhataṁ anupahataṁ attānaṁ pariharati, anavajjo ca hoti ananuvajjo ca viññūnaṁ, bahuñca puññaṁ pasavatī”ti.


title_pli: Aṅguttara Nikāya 3.90 9. Samaṇavagga

pli: Aṅguttara Nikāya 3.90


pli: 9. Samaṇavagga


pli: Dutiyasikkhattayasutta


pli: “Tisso imā, bhikkhave, sikkhā.


pli: Katamā tisso?


pli: Katamā ca, bhikkhave, adhisīlasikkhā?


pli: Idha, bhikkhave, bhikkhu sīlavā hoti …pe… samādāya sikkhati sikkhāpadesu.


pli: Ayaṁ vuccati, bhikkhave, adhisīlasikkhā.


pli: Katamā ca, bhikkhave, adhicittasikkhā?


pli: Idha, bhikkhave, bhikkhu vivicceva kāmehi …pe… catutthaṁ jhānaṁ upasampajja viharati.


pli: Ayaṁ vuccati, bhikkhave, adhicittasikkhā.


pli: Katamā ca, bhikkhave, adhipaññāsikkhā?


pli: Idha, bhikkhave, bhikkhu āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Ayaṁ vuccati, bhikkhave, adhipaññāsikkhā.


pli: Imā kho, bhikkhave, tisso sikkhāti.


pli: Adhisīlaṁ adhicittaṁ,


pli: adhipaññañca vīriyavā;


pli: Thāmavā dhitimā jhāyī,


pli: sato guttindriyo care.


pli: Yathā pure tathā pacchā,


pli: yathā pacchā tathā pure;


pli: Yathā adho tathā uddhaṁ,


pli: yathā uddhaṁ tathā adho.


pli: Yathā divā tathā rattiṁ,


pli: yathā rattiṁ tathā divā;


pli: Abhibhuyya disā sabbā,


pli: appamāṇasamādhinā.


pli: Tamāhu sekhaṁ paṭipadaṁ,


pli: atho saṁsuddhacāriyaṁ;


pli: Tamāhu loke sambuddhaṁ,


pli: dhīraṁ paṭipadantaguṁ.


pli: Viññāṇassa nirodhena,


pli: taṇhākkhayavimuttino;


pli: Pajjotasseva nibbānaṁ,


pli: vimokkho hoti cetaso”ti.


pli: Dasamaṁ.


title_pli: Aṅguttara Nikāya 3.91 9. Samaṇavagga

pli: Aṅguttara Nikāya 3.91


pli: 9. Samaṇavagga


pli: Saṅkavāsutta


pli: Ekaṁ samayaṁ bhagavā kosalesu cārikaṁ caramāno mahatā bhikkhusaṅghena saddhiṁ yena saṅkavā nāma kosalānaṁ nigamo tadavasari.


pli: Tatra sudaṁ bhagavā saṅkavāyaṁ viharati.


pli: Tena kho pana samayena kassapagotto nāma bhikkhu saṅkavāyaṁ āvāsiko hoti.


pli: Tatra sudaṁ bhagavā sikkhāpadapaṭisaṁyuttāya dhammiyā kathāya bhikkhū sandasseti samādapeti samuttejeti sampahaṁseti.


pli: Atha kho kassapagottassa bhikkhuno bhagavati sikkhāpadapaṭisaṁyuttāya dhammiyā kathāya bhikkhū sandassente samādapente samuttejente sampahaṁsente ahudeva akkhanti ahu appaccayo:


pli: “adhisallikhatevāyaṁ samaṇo”ti.


pli: Atha kho bhagavā saṅkavāyaṁ yathābhirantaṁ viharitvā yena rājagahaṁ tena cārikaṁ pakkāmi.


pli: Anupubbena cārikaṁ caramāno yena rājagahaṁ tadavasari.


pli: Tatra sudaṁ bhagavā rājagahe viharati.


pli: Atha kho kassapagottassa bhikkhuno acirapakkantassa bhagavato ahudeva kukkuccaṁ ahu vippaṭisāro:


pli: “alābhā vata me, na vata me lābhā; dulladdhaṁ vata me, na vata me suladdhaṁ;


pli: yassa me bhagavati sikkhāpadapaṭisaṁyuttāya dhammiyā kathāya bhikkhū sandassente samādapente samuttejente sampahaṁsente ahudeva akkhanti ahu appaccayo:


pli: ‘adhisallikhatevāyaṁ samaṇo’ti.


pli: Yannūnāhaṁ yena bhagavā tenupasaṅkameyyaṁ; upasaṅkamitvā bhagavato santike accayaṁ accayato deseyyan”ti.


pli: Atha kho kassapagotto bhikkhu senāsanaṁ saṁsāmetvā pattacīvaramādāya yena rājagahaṁ tena pakkāmi.


pli: Anupubbena yena rājagahaṁ yena gijjhakūṭo pabbato yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho kassapagotto bhikkhu bhagavantaṁ etadavoca:


pli: “Ekamidaṁ, bhante, samayaṁ bhagavā saṅkavāyaṁ viharati, saṅkavā nāma kosalānaṁ nigamo.


pli: Tatra, bhante, bhagavā sikkhāpadapaṭisaṁyuttāya dhammiyā kathāya bhikkhū sandassesi samādapesi samuttejesi sampahaṁsesi.


pli: Tassa mayhaṁ bhagavati sikkhāpadapaṭisaṁyuttāya dhammiyā kathāya bhikkhū sandassente samādapente samuttejente sampahaṁsente ahudeva akkhanti ahu appaccayo:


pli: Atha kho bhagavā saṅkavāyaṁ yathābhirantaṁ viharitvā yena rājagahaṁ tena cārikaṁ pakkāmi. (…)


pli: Tassa mayhaṁ, bhante, acirapakkantassa bhagavato ahudeva kukkuccaṁ ahu vippaṭisāro:


pli: ‘alābhā vata me, na vata me lābhā; dulladdhaṁ vata me, na vata me suladdhaṁ;


pli: “adhisallikhatevāyaṁ samaṇo”ti.


pli: Yannūnāhaṁ yena bhagavā tenupasaṅkameyyaṁ; upasaṅkamitvā bhagavato santike accayaṁ accayato deseyyan’ti.


pli: Accayo maṁ, bhante, accagamā yathābālaṁ yathāmūḷhaṁ yathāakusalaṁ yassa me bhagavati sikkhāpadapaṭisaṁyuttāya dhammiyā kathāya bhikkhū sandassente samādapente samuttejente sampahaṁsente ahudeva akkhanti ahu appaccayo:


pli: Tassa me, bhante, bhagavā accayaṁ accayato paṭiggaṇhātu, āyatiṁ saṁvarāyā”ti.


pli: “Taggha taṁ, kassapa, accayo accagamā yathābālaṁ yathāmūḷhaṁ yathāakusalaṁ, yassa te mayi sikkhāpadapaṭisaṁyuttāya dhammiyā kathāya bhikkhū sandassente samādapente samuttejente sampahaṁsente ahudeva akkhanti ahu appaccayo:


pli: Yato ca kho tvaṁ, kassapa, accayaṁ accayato disvā yathādhammaṁ paṭikarosi, taṁ te mayaṁ paṭiggaṇhāma.


pli: Vuddhihesā, kassapa, ariyassa vinaye yo accayaṁ accayato disvā yathādhammaṁ paṭikaroti, āyatiṁ saṁvaraṁ āpajjati.


pli: Thero cepi, kassapa, bhikkhu hoti na sikkhākāmo na sikkhāsamādānassa vaṇṇavādī, ye caññe bhikkhū na sikkhākāmā te ca na sikkhāya samādapeti, ye caññe bhikkhū sikkhākāmā tesañca na vaṇṇaṁ bhaṇati bhūtaṁ tacchaṁ kālena, evarūpassāhaṁ, kassapa, therassa bhikkhuno na vaṇṇaṁ bhaṇāmi.


pli: Taṁ kissa hetu?


pli: Satthā hissa vaṇṇaṁ bhaṇatīti aññe naṁ bhikkhū bhajeyyuṁ, ye naṁ bhajeyyuṁ tyāssa diṭṭhānugatiṁ āpajjeyyuṁ, yyāssa diṭṭhānugatiṁ āpajjeyyuṁ tesaṁ taṁ assa dīgharattaṁ ahitāya dukkhāyāti.


pli: Tasmāhaṁ, kassapa, evarūpassa therassa bhikkhuno na vaṇṇaṁ bhaṇāmi.


pli: Majjhimo cepi, kassapa, bhikkhu hoti …pe…


pli: navo cepi, kassapa, bhikkhu hoti na sikkhākāmo na sikkhāsamādānassa vaṇṇavādī, ye caññe bhikkhū na sikkhākāmā te ca na sikkhāya samādapeti, ye caññe bhikkhū sikkhākāmā tesañca na vaṇṇaṁ bhaṇati bhūtaṁ tacchaṁ kālena, evarūpassāhaṁ, kassapa, navassa bhikkhuno na vaṇṇaṁ bhaṇāmi.


pli: Tasmāhaṁ, kassapa, evarūpassa navassa bhikkhuno na vaṇṇaṁ bhaṇāmi.


pli: Thero cepi, kassapa, bhikkhu hoti sikkhākāmo sikkhāsamādānassa vaṇṇavādī, ye caññe bhikkhū na sikkhākāmā te ca sikkhāya samādapeti, ye caññe bhikkhū sikkhākāmā tesañca vaṇṇaṁ bhaṇati bhūtaṁ tacchaṁ kālena, evarūpassāhaṁ, kassapa, therassa bhikkhuno vaṇṇaṁ bhaṇāmi.


pli: Satthā hissa vaṇṇaṁ bhaṇatīti aññe naṁ bhikkhū bhajeyyuṁ, ye naṁ bhajeyyuṁ tyāssa diṭṭhānugatiṁ āpajjeyyuṁ, yyāssa diṭṭhānugatiṁ āpajjeyyuṁ tesaṁ taṁ assa dīgharattaṁ hitāya sukhāyāti.


pli: Tasmāhaṁ, kassapa, evarūpassa therassa bhikkhuno vaṇṇaṁ bhaṇāmi.


pli: Majjhimo cepi, kassapa, bhikkhu hoti sikkhākāmo …pe…


pli: navo cepi, kassapa, bhikkhu hoti sikkhākāmo sikkhāsamādānassa vaṇṇavādī, ye caññe bhikkhū na sikkhākāmā te ca sikkhāya samādapeti, ye caññe bhikkhū sikkhākāmā tesañca vaṇṇaṁ bhaṇati bhūtaṁ tacchaṁ kālena, evarūpassāhaṁ, kassapa, navassa bhikkhuno vaṇṇaṁ bhaṇāmi.


pli: Tasmāhaṁ, kassapa, evarūpassa navassa bhikkhuno vaṇṇaṁ bhaṇāmī”ti.


pli: Ekādasamaṁ.


pli: Samaṇavaggo catuttho.


pli: Tassuddānaṁ


pli: Samaṇo gadrabho khettaṁ,


pli: vajjiputto ca sekkhakaṁ;


pli: Tayo ca sikkhanā vuttā,


pli: dve sikkhā saṅkavāya cāti.


title_pli: Aṅguttara Nikāya 3.92 10. Loṇakapallavagga

pli: Aṅguttara Nikāya 3.92


pli: 10. Loṇakapallavagga


pli: Accāyikasutta


pli: “Tīṇimāni, bhikkhave, kassakassa gahapatissa accāyikāni karaṇīyāni.


pli: Katamāni tīṇi?


pli: Idha, bhikkhave, kassako gahapati sīghaṁ sīghaṁ khettaṁ sukaṭṭhaṁ karoti sumatikataṁ.


pli: Sīghaṁ sīghaṁ khettaṁ sukaṭṭhaṁ karitvā sumatikataṁ sīghaṁ sīghaṁ bījāni patiṭṭhāpeti.


pli: Sīghaṁ sīghaṁ bījāni patiṭṭhāpetvā sīghaṁ sīghaṁ udakaṁ abhinetipi apanetipi.


pli: Imāni kho, bhikkhave, tīṇi kassakassa gahapatissa accāyikāni karaṇīyāni.


pli: Tassa kho taṁ, bhikkhave, kassakassa gahapatissa natthi sā iddhi vā ānubhāvo vā:


pli: ‘ajjeva me dhaññāni jāyantu, sveva gabbhīni hontu, uttarasveva paccantū’ti.


pli: Atha kho, bhikkhave, hoti so samayo yaṁ tassa kassakassa gahapatissa tāni dhaññāni utupariṇāmīni jāyantipi gabbhīnipi honti paccantipi.


pli: Evamevaṁ kho, bhikkhave, tīṇimāni bhikkhussa accāyikāni karaṇīyāni.


pli: imāni kho, bhikkhave, tīṇi bhikkhussa accāyikāni karaṇīyāni.


pli: Tassa kho taṁ, bhikkhave, bhikkhuno natthi sā iddhi vā ānubhāvo vā:


pli: ‘ajjeva me anupādāya āsavehi cittaṁ vimuccatu sve vā uttarasve vā’ti.


pli: Atha kho, bhikkhave, hoti so samayo yaṁ tassa bhikkhuno adhisīlampi sikkhato adhicittampi sikkhato adhipaññampi sikkhato anupādāya āsavehi cittaṁ vimuccati.


pli: Tasmātiha, bhikkhave, evaṁ sikkhitabbaṁ:


pli: ‘tibbo no chando bhavissati adhisīlasikkhāsamādāne, tibbo chando bhavissati adhicittasikkhāsamādāne, tibbo chando bhavissati adhipaññāsikkhāsamādāne’ti.


pli: Evañhi vo, bhikkhave, sikkhitabban”ti.


pli: Paṭhamaṁ.


title_pli: Aṅguttara Nikāya 3.93 10. Loṇakapallavagga

pli: Aṅguttara Nikāya 3.93


pli: 10. Loṇakapallavagga


pli: Pavivekasutta


pli: “Tīṇimāni, bhikkhave, aññatitthiyā paribbājakā pavivekāni paññāpenti.


pli: Katamāni tīṇi?


pli: Tatridaṁ, bhikkhave, aññatitthiyā paribbājakā cīvarapavivekasmiṁ paññāpenti, sāṇānipi dhārenti, masāṇānipi dhārenti, chavadussānipi dhārenti, paṁsukūlānipi dhārenti, tirīṭānipi dhārenti, ajinampi dhārenti, ajinakkhipampi dhārenti, kusacīrampi dhārenti, vākacīrampi dhārenti, phalakacīrampi dhārenti, kesakambalampi dhārenti, vālakambalampi dhārenti, ulūkapakkhikampi dhārenti.


pli: Idaṁ kho, bhikkhave, aññatitthiyā paribbājakā cīvarapavivekasmiṁ paññāpenti.


pli: Tatridaṁ, bhikkhave, aññatitthiyā paribbājakā piṇḍapātapavivekasmiṁ paññāpenti.


pli: Sākabhakkhāpi honti, sāmākabhakkhāpi honti, nīvārabhakkhāpi honti, daddulabhakkhāpi honti, haṭabhakkhāpi honti, kaṇabhakkhāpi honti, ācāmabhakkhāpi honti, piññākabhakkhāpi honti, tiṇabhakkhāpi honti, gomayabhakkhāpi honti, vanamūlaphalāhārā yāpenti pavattaphalabhojī.


pli: Idaṁ kho, bhikkhave, aññatitthiyā paribbājakā piṇḍapātapavivekasmiṁ paññāpenti.


pli: Tatridaṁ, bhikkhave, aññatitthiyā paribbājakā senāsanapavivekasmiṁ paññāpenti araññaṁ rukkhamūlaṁ susānaṁ vanapatthaṁ abbhokāsaṁ palālapuñjaṁ bhusāgāraṁ.


pli: Idaṁ kho, bhikkhave, aññatitthiyā paribbājakā senāsanapavivekasmiṁ paññāpenti.


pli: Imāni kho, bhikkhave, tīṇi aññatitthiyā paribbājakā pavivekāni paññāpenti.


pli: Tīṇi kho panimāni, bhikkhave, imasmiṁ dhammavinaye bhikkhuno pavivekāni.


pli: Idha, bhikkhave, bhikkhu sīlavā ca hoti, dussīlyañcassa pahīnaṁ hoti, tena ca vivitto hoti;


pli: sammādiṭṭhiko ca hoti, micchādiṭṭhi cassa pahīnā hoti, tāya ca vivitto hoti;


pli: khīṇāsavo ca hoti, āsavā cassa pahīnā honti, tehi ca vivitto hoti.


pli: Yato kho, bhikkhave, bhikkhu sīlavā hoti, dussīlyañcassa pahīnaṁ hoti, tena ca vivitto hoti;


pli: Ayaṁ vuccati, bhikkhave, ‘bhikkhu aggappatto sārappatto suddho sāre patiṭṭhito’.


pli: Seyyathāpi, bhikkhave, kassakassa gahapatissa sampannaṁ sālikkhettaṁ.


pli: Tamenaṁ kassako gahapati sīghaṁ sīghaṁ lavāpeyya.


pli: Sīghaṁ sīghaṁ lavāpetvā sīghaṁ sīghaṁ saṅgharāpeyya.


pli: Sīghaṁ sīghaṁ saṅgharāpetvā sīghaṁ sīghaṁ ubbahāpeyya.


pli: Sīghaṁ sīghaṁ ubbahāpetvā sīghaṁ sīghaṁ puñjaṁ kārāpeyya.


pli: Sīghaṁ sīghaṁ puñjaṁ kārāpetvā sīghaṁ sīghaṁ maddāpeyya.


pli: Sīghaṁ sīghaṁ maddāpetvā sīghaṁ sīghaṁ palālāni uddharāpeyya.


pli: Sīghaṁ sīghaṁ palālāni uddharāpetvā sīghaṁ sīghaṁ bhusikaṁ uddharāpeyya.


pli: Sīghaṁ sīghaṁ bhusikaṁ uddharāpetvā sīghaṁ sīghaṁ opunāpeyya.


pli: Sīghaṁ sīghaṁ opunāpetvā sīghaṁ sīghaṁ atiharāpeyya.


pli: Sīghaṁ sīghaṁ atiharāpetvā sīghaṁ sīghaṁ koṭṭāpeyya.


pli: Sīghaṁ sīghaṁ koṭṭāpetvā sīghaṁ sīghaṁ thusāni uddharāpeyya.


pli: Evamassu tāni, bhikkhave, kassakassa gahapatissa dhaññāni aggappattāni sārappattāni suddhāni sāre patiṭṭhitāni.


pli: Evamevaṁ kho, bhikkhave, yato bhikkhu sīlavā ca hoti, dussīlyañcassa pahīnaṁ hoti, tena ca vivitto hoti;


pli: sammādiṭṭhiko ca hoti, micchādiṭṭhi cassa pahīnā hoti, tāya ca vivitto hoti;


pli: khīṇāsavo ca hoti, āsavā cassa pahīnā honti, tehi ca vivitto hoti.


pli: Ayaṁ vuccati, bhikkhave, ‘bhikkhu aggappatto sārappatto suddho sāre patiṭṭhito’”ti.


pli: Dutiyaṁ.


title_pli: Aṅguttara Nikāya 3.94 10. Loṇakapallavagga

pli: Aṅguttara Nikāya 3.94


pli: 10. Loṇakapallavagga


pli: Saradasutta


pli: “Seyyathāpi, bhikkhave, saradasamaye viddhe vigatavalāhake deve ādicco nabhaṁ abbhussakkamāno sabbaṁ ākāsagataṁ tamagataṁ abhivihacca bhāsate ca tapate ca virocati ca.


pli: Evamevaṁ kho, bhikkhave, yato ariyasāvakassa virajaṁ vītamalaṁ dhammacakkhuṁ uppajjati, saha dassanuppādā, bhikkhave, ariyasāvakassa tīṇi saṁyojanāni pahīyanti—


pli: Athāparaṁ dvīhi dhammehi niyyāti abhijjhāya ca byāpādena ca.


pli: So vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharati.


pli: Tasmiñce, bhikkhave, samaye ariyasāvako kālaṁ kareyya, natthi taṁ saṁyojanaṁ yena saṁyojanena saṁyutto ariyasāvako puna imaṁ lokaṁ āgaccheyyā”ti.


pli: Tatiyaṁ.


title_pli: Aṅguttara Nikāya 3.95 10. Loṇakapallavagga

pli: Aṅguttara Nikāya 3.95


pli: Parisāsutta


pli: “Tisso imā, bhikkhave, parisā.


pli: Katamā tisso?


pli: Aggavatī parisā, vaggā parisā, samaggā parisā.


pli: Katamā ca, bhikkhave, aggavatī parisā?


pli: Idha, bhikkhave, yassaṁ parisāyaṁ therā bhikkhū na bāhulikā honti na sāthalikā, okkamane nikkhittadhurā paviveke pubbaṅgamā, vīriyaṁ ārabhanti appattassa pattiyā anadhigatassa adhigamāya asacchikatassa sacchikiriyāya, tesaṁ pacchimā janatā diṭṭhānugatiṁ āpajjati.


pli: Sāpi hoti na bāhulikā na sāthalikā okkamane nikkhittadhurā paviveke pubbaṅgamā, vīriyaṁ ārabhati appattassa pattiyā anadhigatassa adhigamāya asacchikatassa sacchikiriyāya.


pli: Ayaṁ vuccati, bhikkhave, aggavatī parisā.


pli: Katamā ca, bhikkhave, vaggā parisā?


pli: Idha, bhikkhave, yassaṁ parisāyaṁ bhikkhū bhaṇḍanajātā kalahajātā vivādāpannā aññamaññaṁ mukhasattīhi vitudantā viharanti, ayaṁ vuccati, bhikkhave, vaggā parisā.


pli: Katamā ca, bhikkhave, samaggā parisā?


pli: Idha, bhikkhave, yassaṁ parisāyaṁ bhikkhū samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharanti, ayaṁ vuccati, bhikkhave, samaggā parisā.


pli: Yasmiṁ, bhikkhave, samaye bhikkhū samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharanti, bahuṁ, bhikkhave, bhikkhū tasmiṁ samaye puññaṁ pasavanti.


pli: Brahmaṁ, bhikkhave, vihāraṁ tasmiṁ samaye bhikkhū viharanti, yadidaṁ muditāya cetovimuttiyā.


pli: Pamuditassa pīti jāyati, pītimanassa kāyo passambhati, passaddhakāyo sukhaṁ vediyati, sukhino cittaṁ samādhiyati.


pli: Seyyathāpi, bhikkhave, uparipabbate thullaphusitake deve vassante taṁ udakaṁ yathāninnaṁ pavattamānaṁ pabbatakandarapadarasākhā paripūreti, pabbatakandarapadarasākhā paripūrā kusobbhe paripūrenti, kusobbhā paripūrā mahāsobbhe paripūrenti, mahāsobbhā paripūrā kunnadiyo paripūrenti, kunnadiyo paripūrā mahānadiyo paripūrenti, mahānadiyo paripūrā samuddaṁ paripūrenti.


pli: Evamevaṁ kho, bhikkhave, yasmiṁ samaye bhikkhū samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharanti, bahuṁ, bhikkhave, bhikkhū tasmiṁ samaye puññaṁ pasavanti.


pli: Imā kho, bhikkhave, tisso parisā”ti.


pli: Catutthaṁ.


title_pli: Aṅguttara Nikāya 3.96 10. Loṇakapallavagga

pli: Aṅguttara Nikāya 3.96


pli: 10. Loṇakapallavagga


pli: Paṭhamaājānīyasutta


pli: “Tīhi, bhikkhave, aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhyaṁ gacchati.


pli: Katamehi tīhi?


pli: Idha, bhikkhave, rañño bhadro assājānīyo vaṇṇasampanno ca hoti balasampanno ca javasampanno ca.


pli: Imehi kho, bhikkhave, tīhi aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhyaṁ gacchati.


pli: Evamevaṁ kho, bhikkhave, tīhi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: Idha, bhikkhave, bhikkhu vaṇṇasampanno ca hoti balasampanno ca javasampanno ca.


pli: Kathañca, bhikkhave, bhikkhu vaṇṇasampanno hoti?


pli: Idha, bhikkhave, bhikkhu sīlavā hoti, pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu.


pli: Evaṁ kho, bhikkhave, bhikkhu vaṇṇasampanno hoti.


pli: Kathañca, bhikkhave, bhikkhu balasampanno hoti?


pli: Idha, bhikkhave, bhikkhu āraddhavīriyo viharati akusalānaṁ dhammānaṁ pahānāya kusalānaṁ dhammānaṁ upasampadāya thāmavā daḷhaparakkamo anikkhittadhuro kusalesu dhammesu.


pli: Evaṁ kho, bhikkhave, bhikkhu balasampanno hoti.


pli: Kathañca, bhikkhave, bhikkhu javasampanno hoti?


pli: Idha, bhikkhave, bhikkhu ‘idaṁ dukkhan’ti yathābhūtaṁ pajānāti;


pli: ‘ayaṁ dukkhasamudayo’ti yathābhūtaṁ pajānāti;


pli: ‘ayaṁ dukkhanirodho’ti yathābhūtaṁ pajānāti;


pli: ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Evaṁ kho, bhikkhave, bhikkhu javasampanno hoti.


pli: Imehi kho, bhikkhave, tīhi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassā”ti.


pli: Pañcamaṁ.


title_pli: Aṅguttara Nikāya 3.97 10. Loṇakapallavagga

pli: Aṅguttara Nikāya 3.97


pli: 10. Loṇakapallavagga


pli: Dutiyaājānīyasutta


pli: “Tīhi, bhikkhave, aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhayaṁ gacchati.


pli: Katamehi tīhi?


pli: Idha, bhikkhave, rañño bhadro assājānīyo vaṇṇasampanno ca hoti balasampanno ca javasampanno ca.


pli: Imehi kho, bhikkhave, tīhi aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhyaṁ gacchati.


pli: Evamevaṁ kho, bhikkhave, tīhi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassa.


pli: Idha, bhikkhave, bhikkhu vaṇṇasampanno ca hoti balasampanno ca javasampanno ca.


pli: Kathañca, bhikkhave, bhikkhu vaṇṇasampanno hoti?


pli: Idha, bhikkhave, bhikkhu sīlavā hoti …pe… samādāya sikkhati sikkhāpadesu.


pli: Evaṁ kho, bhikkhave, bhikkhu vaṇṇasampanno hoti.


pli: Kathañca, bhikkhave, bhikkhu balasampanno hoti?


pli: Idha, bhikkhave, bhikkhu āraddhavīriyo viharati akusalānaṁ dhammānaṁ pahānāya kusalānaṁ dhammānaṁ upasampadāya thāmavā daḷhaparakkamo anikkhittadhuro kusalesu dhammesu.


pli: Evaṁ kho, bhikkhave, bhikkhu balasampanno hoti.


pli: Kathañca, bhikkhave, bhikkhu javasampanno hoti?


pli: Idha, bhikkhave, bhikkhu pañcannaṁ orambhāgiyānaṁ saṁyojanānaṁ parikkhayā opapātiko hoti tattha parinibbāyī anāvattidhammo tasmā lokā.


pli: Evaṁ kho, bhikkhave, bhikkhu javasampanno hoti.


pli: Imehi kho, bhikkhave, tīhi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassā”ti.


pli: Chaṭṭhaṁ.


title_pli: Aṅguttara Nikāya 3.98 10. Loṇakapallavagga

pli: Aṅguttara Nikāya 3.98


pli: 10. Loṇakapallavagga


pli: Tatiyaājānīyasutta


pli: “Tīhi, bhikkhave, aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhayaṁ gacchati.


pli: Katamehi tīhi?


pli: Idha, bhikkhave, rañño bhadro assājānīyo vaṇṇasampanno ca hoti balasampanno ca javasampanno ca.


pli: Imehi kho, bhikkhave, tīhi aṅgehi samannāgato rañño bhadro assājānīyo rājāraho hoti rājabhoggo, rañño aṅganteva saṅkhyaṁ gacchati.


pli: Evamevaṁ kho, bhikkhave, tīhi dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: Idha, bhikkhave, bhikkhu vaṇṇasampanno ca hoti balasampanno ca javasampanno ca.


pli: Kathañca, bhikkhave, bhikkhu vaṇṇasampanno hoti?


pli: Idha, bhikkhave, bhikkhu sīlavā hoti, pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu.


pli: Evaṁ kho, bhikkhave, bhikkhu vaṇṇasampanno hoti.


pli: Kathañca, bhikkhave, bhikkhu balasampanno hoti?


pli: Idha, bhikkhave, bhikkhu āraddhavīriyo viharati akusalānaṁ dhammānaṁ pahānāya kusalānaṁ dhammānaṁ upasampadāya thāmavā daḷhaparakkamo anikkhittadhuro kusalesu dhammesu.


pli: Evaṁ kho, bhikkhave, bhikkhu balasampanno hoti.


pli: Kathañca, bhikkhave, bhikkhu javasampanno hoti?


pli: Idha, bhikkhave, bhikkhu āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Evaṁ kho, bhikkhave, bhikkhu javasampanno hoti.


pli: Imehi kho, bhikkhave, tīhi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassā”ti.


pli: Sattamaṁ.


title_pli: Aṅguttara Nikāya 3.99 10. Loṇakapallavagga

pli: Aṅguttara Nikāya 3.99


pli: 10. Loṇakapallavagga


pli: Potthakasutta


pli: “Navopi, bhikkhave, potthako dubbaṇṇo ca hoti dukkhasamphasso ca appaggho ca;


pli: majjhimopi, bhikkhave, potthako dubbaṇṇo ca hoti dukkhasamphasso ca appaggho ca;


pli: jiṇṇopi, bhikkhave, potthako dubbaṇṇo ca hoti dukkhasamphasso ca appaggho ca.


pli: Jiṇṇampi, bhikkhave, potthakaṁ ukkhaliparimajjanaṁ vā karonti saṅkārakūṭe vā naṁ chaḍḍenti.


pli: Evamevaṁ kho, bhikkhave, navo cepi bhikkhu hoti dussīlo pāpadhammo.


pli: Idamassa dubbaṇṇatāya vadāmi.


pli: Seyyathāpi so, bhikkhave, potthako dubbaṇṇo tathūpamāhaṁ, bhikkhave, imaṁ puggalaṁ vadāmi.


pli: Ye kho panassa sevanti bhajanti payirupāsanti diṭṭhānugatiṁ āpajjanti, tesaṁ taṁ hoti dīgharattaṁ ahitāya dukkhāya.


pli: Idamassa dukkhasamphassatāya vadāmi.


pli: Seyyathāpi so, bhikkhave, potthako dukkhasamphasso tathūpamāhaṁ, bhikkhave, imaṁ puggalaṁ vadāmi.


pli: Yesaṁ kho pana so paṭiggaṇhāti cīvarapiṇḍapātasenāsanagilānappaccayabhesajjaparikkhāraṁ, tesaṁ taṁ na mahapphalaṁ hoti na mahānisaṁsaṁ.


pli: Idamassa appagghatāya vadāmi.


pli: Seyyathāpi so, bhikkhave, potthako appaggho tathūpamāhaṁ, bhikkhave, imaṁ puggalaṁ vadāmi.


pli: Majjhimo cepi, bhikkhave, bhikkhu hoti …pe…


pli: thero cepi, bhikkhave, bhikkhu hoti dussīlo pāpadhammo, idamassa dubbaṇṇatāya vadāmi.


pli: Evarūpo cāyaṁ, bhikkhave, thero bhikkhu saṅghamajjhe bhaṇati.


pli: Tamenaṁ bhikkhū evamāhaṁsu:


pli: ‘kiṁ nu kho tuyhaṁ bālassa abyattassa bhaṇitena,


pli: tvampi nāma bhaṇitabbaṁ maññasī’ti.


pli: So kupito anattamano tathārūpiṁ vācaṁ nicchāreti yathārūpāya vācāya saṅgho taṁ ukkhipati, saṅkārakūṭeva naṁ potthakaṁ.


pli: Navampi, bhikkhave, kāsikaṁ vatthaṁ vaṇṇavantañceva hoti sukhasamphassañca mahagghañca; majjhimampi, bhikkhave, kāsikaṁ vatthaṁ vaṇṇavantañceva hoti sukhasamphassañca mahagghañca; jiṇṇampi, bhikkhave, kāsikaṁ vatthaṁ vaṇṇavantañceva hoti sukhasamphassañca mahagghañca.


pli: Jiṇṇampi, bhikkhave, kāsikaṁ vatthaṁ ratanapaliveṭhanaṁ vā karoti gandhakaraṇḍake vā naṁ pakkhipanti.


pli: Evamevaṁ kho, bhikkhave, navo cepi bhikkhu hoti sīlavā kalyāṇadhammo, idamassa suvaṇṇatāya vadāmi.


pli: Seyyathāpi taṁ, bhikkhave, kāsikaṁ vatthaṁ vaṇṇavantaṁ tathūpamāhaṁ, bhikkhave, imaṁ puggalaṁ vadāmi.


pli: Ye kho panassa sevanti bhajanti payirupāsanti diṭṭhānugatiṁ āpajjanti, tesaṁ taṁ hoti dīgharattaṁ hitāya sukhāya.


pli: Idamassa sukhasamphassatāya vadāmi.


pli: Seyyathāpi taṁ, bhikkhave, kāsikaṁ vatthaṁ sukhasamphassaṁ tathūpamāhaṁ, bhikkhave, imaṁ puggalaṁ vadāmi.


pli: Yesaṁ kho pana so paṭiggaṇhāti cīvarapiṇḍapātasenāsanagilānappaccayabhesajjaparikkhāraṁ, tesaṁ taṁ mahapphalaṁ hoti mahānisaṁsaṁ.


pli: Idamassa mahagghatāya vadāmi.


pli: Seyyathāpi taṁ, bhikkhave, kāsikaṁ vatthaṁ mahagghaṁ tathūpamāhaṁ, bhikkhave, imaṁ puggalaṁ vadāmi.


pli: Majjhimo cepi, bhikkhave, bhikkhu hoti …pe…


pli: thero cepi, bhikkhave, bhikkhu hoti …pe… puggalaṁ vadāmi.


pli: Evarūpo cāyaṁ, bhikkhave, thero bhikkhu saṅghamajjhe bhaṇati.


pli: Tamenaṁ bhikkhū evamāhaṁsu:


pli: ‘appasaddā āyasmanto hotha, thero bhikkhu dhammañca vinayañca bhaṇatī’ti.


pli: Tasmātiha, bhikkhave, evaṁ sikkhitabbaṁ:


pli: ‘kāsikavatthūpamā bhavissāma, na potthakūpamā’ti.


pli: Evañhi vo, bhikkhave, sikkhitabban”ti.


pli: Aṭṭhamaṁ.


title_pli: Aṅguttara Nikāya 4.1 1. Bhaṇḍagāmavagga

pli: Aṅguttara Nikāya 4.1


pli: 1. Bhaṇḍagāmavagga


pli: Anubuddhasutta


pli: Evaṁ me sutaṁ—


pli: ekaṁ samayaṁ bhagavā vajjīsu viharati bhaṇḍagāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Catunnaṁ, bhikkhave, dhammānaṁ ananubodhā appaṭivedhā evamidaṁ dīghamaddhānaṁ sandhāvitaṁ saṁsaritaṁ mamañceva tumhākañca.


pli: Katamesaṁ catunnaṁ?


pli: Ariyassa, bhikkhave, sīlassa ananubodhā appaṭivedhā evamidaṁ dīghamaddhānaṁ sandhāvitaṁ saṁsaritaṁ mamañceva tumhākañca.


pli: Ariyassa, bhikkhave, samādhissa ananubodhā appaṭivedhā evamidaṁ dīghamaddhānaṁ sandhāvitaṁ saṁsaritaṁ mamañceva tumhākañca.


pli: Ariyāya, bhikkhave, paññāya ananubodhā appaṭivedhā evamidaṁ dīghamaddhānaṁ sandhāvitaṁ saṁsaritaṁ mamañceva tumhākañca.


pli: Ariyāya, bhikkhave, vimuttiyā ananubodhā appaṭivedhā evamidaṁ dīghamaddhānaṁ sandhāvitaṁ saṁsaritaṁ mamañceva tumhākañca.


pli: Tayidaṁ, bhikkhave, ariyaṁ sīlaṁ anubuddhaṁ paṭividdhaṁ, ariyo samādhi anubuddho paṭividdho, ariyā paññā anubuddhā paṭividdhā, ariyā vimutti anubuddhā paṭividdhā, ucchinnā bhavataṇhā, khīṇā bhavanetti, natthi dāni punabbhavo”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Sīlaṁ samādhi paññā ca,


pli: vimutti ca anuttarā;


pli: Anubuddhā ime dhammā,


pli: gotamena yasassinā.


pli: Iti buddho abhiññāya,


pli: dhammamakkhāsi bhikkhunaṁ;


pli: Dukkhassantakaro satthā,


pli: cakkhumā parinibbuto”ti.


pli: Paṭhamaṁ.


title_pli: Aṅguttara Nikāya 4.10 1. Bhaṇḍagāmavagga

pli: Aṅguttara Nikāya 4.10


pli: 1. Bhaṇḍagāmavagga


pli: Yogasutta


pli: “Cattārome, bhikkhave, yogā.


pli: Katame cattāro?


pli: Kāmayogo, bhavayogo, diṭṭhiyogo, avijjāyogo.


pli: Katamo ca, bhikkhave, kāmayogo?


pli: Idha, bhikkhave, ekacco kāmānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Tassa kāmānaṁ samudayañca atthaṅgamañca assādañca ādīnavañca nissaraṇañca yathābhūtaṁ appajānato yo kāmesu kāmarāgo kāmanandī kāmasneho kāmamucchā kāmapipāsā kāmapariḷāho kāmajjhosānaṁ kāmataṇhā sānuseti.


pli: Ayaṁ vuccati, bhikkhave, kāmayogo.


pli: Iti kāmayogo.


pli: Bhavayogo ca kathaṁ hoti?


pli: Idha, bhikkhave, ekacco bhavānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Tassa bhavānaṁ samudayañca atthaṅgamañca assādañca ādīnavañca nissaraṇañca yathābhūtaṁ appajānato yo bhavesu bhavarāgo bhavanandī bhavasneho bhavamucchā bhavapipāsā bhavapariḷāho bhavajjhosānaṁ bhavataṇhā sānuseti.


pli: Ayaṁ vuccati, bhikkhave, bhavayogo.


pli: Iti kāmayogo bhavayogo.


pli: Diṭṭhiyogo ca kathaṁ hoti?


pli: Idha, bhikkhave, ekacco diṭṭhīnaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Tassa diṭṭhīnaṁ samudayañca atthaṅgamañca assādañca ādīnavañca nissaraṇañca yathābhūtaṁ appajānato yo diṭṭhīsu diṭṭhirāgo diṭṭhinandī diṭṭhisneho diṭṭhimucchā diṭṭhipipāsā diṭṭhipariḷāho diṭṭhijjhosānaṁ diṭṭhitaṇhā sānuseti.


pli: Ayaṁ vuccati, bhikkhave, diṭṭhiyogo.


pli: Iti kāmayogo bhavayogo diṭṭhiyogo.


pli: Avijjāyogo ca kathaṁ hoti?


pli: Idha, bhikkhave, ekacco channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Tassa channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ appajānato yā chasu phassāyatanesu avijjā aññāṇaṁ sānuseti.


pli: Ayaṁ vuccati, bhikkhave, avijjāyogo.


pli: Iti kāmayogo bhavayogo diṭṭhiyogo avijjāyogo,


pli: saṁyutto pāpakehi akusalehi dhammehi saṅkilesikehi ponobhavikehi sadarehi dukkhavipākehi āyatiṁ jātijarāmaraṇikehi. Tasmā ayogakkhemīti vuccati.


pli: Ime kho, bhikkhave, cattāro yogā.


pli: Cattārome, bhikkhave, visaṁyogā.


pli: Katame cattāro?


pli: Kāmayogavisaṁyogo, bhavayogavisaṁyogo, diṭṭhiyogavisaṁyogo, avijjāyogavisaṁyogo.


pli: Katamo ca, bhikkhave, kāmayogavisaṁyogo?


pli: Idha, bhikkhave, ekacco kāmānaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Tassa kāmānaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānato yo kāmesu kāmarāgo kāmanandī kāmasneho kāmamucchā kāmapipāsā kāmapariḷāho kāmajjhosānaṁ kāmataṇhā sā nānuseti.


pli: Ayaṁ vuccati, bhikkhave, kāmayogavisaṁyogo.


pli: Iti kāmayogavisaṁyogo.


pli: Bhavayogavisaṁyogo ca kathaṁ hoti?


pli: Idha, bhikkhave, ekacco bhavānaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Tassa bhavānaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānato yo bhavesu bhavarāgo bhavanandī bhavasneho bhavamucchā bhavapipāsā bhavapariḷāho bhavajjhosānaṁ bhavataṇhā sā nānuseti.


pli: Ayaṁ vuccati, bhikkhave, bhavayogavisaṁyogo.


pli: Diṭṭhiyogavisaṁyogo ca kathaṁ hoti?


pli: Idha, bhikkhave, ekacco diṭṭhīnaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Tassa diṭṭhīnaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānato yo diṭṭhīsu diṭṭhirāgo diṭṭhinandī diṭṭhisneho diṭṭhimucchā diṭṭhipipāsā diṭṭhipariḷāho diṭṭhijjhosānaṁ diṭṭhitaṇhā sā nānuseti.


pli: Ayaṁ vuccati, bhikkhave, diṭṭhiyogavisaṁyogo.


pli: Iti kāmayogavisaṁyogo bhavayogavisaṁyogo diṭṭhiyogavisaṁyogo.


pli: Avijjāyogavisaṁyogo ca kathaṁ hoti?


pli: Idha, bhikkhave, ekacco channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Tassa channaṁ phassāyatanānaṁ samudayañca atthaṅgamañca assādañca ādīnavañca nissaraṇañca yathābhūtaṁ pajānato yā chasu phassāyatanesu avijjā aññāṇaṁ sā nānuseti.


pli: Ayaṁ vuccati, bhikkhave, avijjāyogavisaṁyogo.


pli: Iti kāmayogavisaṁyogo bhavayogavisaṁyogo diṭṭhiyogavisaṁyogo avijjāyogavisaṁyogo,


pli: visaṁyutto pāpakehi akusalehi dhammehi saṅkilesikehi ponobhavikehi sadarehi dukkhavipākehi āyatiṁ jātijarāmaraṇikehi. Tasmā yogakkhemīti vuccati.


pli: Ime kho, bhikkhave, cattāro visaṁyogāti.


pli: Kāmayogena saṁyuttā,


pli: bhavayogena cūbhayaṁ;


pli: Diṭṭhiyogena saṁyuttā,


pli: avijjāya purakkhatā.


pli: Sattā gacchanti saṁsāraṁ,


pli: jātimaraṇagāmino;


pli: Ye ca kāme pariññāya,


pli: bhavayogañca sabbaso.


pli: Diṭṭhiyogaṁ samūhacca,


pli: avijjañca virājayaṁ;


pli: Sabbayogavisaṁyuttā,


pli: te ve yogātigā munī”ti.


pli: Dasamaṁ.


pli: Bhaṇḍagāmavaggo paṭhamo.


pli: Tassuddānaṁ


pli: Anubuddhaṁ papatitaṁ dve,


pli: Khatā anusotapañcamaṁ;


pli: Appassuto ca sobhanaṁ,


pli: Vesārajjaṁ taṇhāyogena te dasāti.


title_pli: Aṅguttara Nikāya 4.100 10. Asuravagga

pli: Aṅguttara Nikāya 4.100


pli: 10. Asuravagga


pli: Potaliyasutta


pli: Atha kho potaliyo paribbājako yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinnaṁ kho potaliyaṁ paribbājakaṁ bhagavā etadavoca:


pli: “Cattārome, potaliya, puggalā santo saṁvijjamānā lokasmiṁ.


pli: Katame cattāro?


pli: Idha, potaliya, ekacco puggalo avaṇṇārahassa avaṇṇaṁ bhāsitā hoti bhūtaṁ tacchaṁ kālena, no ca kho vaṇṇārahassa vaṇṇaṁ bhāsitā hoti bhūtaṁ tacchaṁ kālena.


pli: Idha pana, potaliya, ekacco puggalo vaṇṇārahassa vaṇṇaṁ bhāsitā hoti bhūtaṁ tacchaṁ kālena, no ca kho avaṇṇārahassa avaṇṇaṁ bhāsitā hoti bhūtaṁ tacchaṁ kālena.


pli: Idha pana, potaliya, ekacco puggalo neva avaṇṇārahassa avaṇṇaṁ bhāsitā hoti bhūtaṁ tacchaṁ kālena, no ca vaṇṇārahassa vaṇṇaṁ bhāsitā hoti bhūtaṁ tacchaṁ kālena.


pli: Idha pana, potaliya, ekacco puggalo avaṇṇārahassa ca avaṇṇaṁ bhāsitā hoti bhūtaṁ tacchaṁ kālena, vaṇṇārahassa ca vaṇṇaṁ bhāsitā hoti bhūtaṁ tacchaṁ kālena.


pli: Ime kho, potaliya, cattāro puggalā santo saṁvijjamānā lokasmiṁ.


pli: Imesaṁ kho, potaliya, catunnaṁ puggalānaṁ katamo te puggalo khamati abhikkantataro ca paṇītataro cā”ti?


pli: “Cattārome, bho gotama, puggalā santo saṁvijjamānā lokasmiṁ.


pli: Idha, bho gotama, ekacco puggalo avaṇṇārahassa avaṇṇaṁ bhāsitā hoti bhūtaṁ tacchaṁ kālena, no ca kho vaṇṇārahassa vaṇṇaṁ bhāsitā hoti bhūtaṁ tacchaṁ kālena.


pli: Idha pana, bho gotama, ekacco puggalo vaṇṇārahassa vaṇṇaṁ bhāsitā hoti bhūtaṁ tacchaṁ kālena, no ca kho avaṇṇārahassa avaṇṇaṁ bhāsitā hoti bhūtaṁ tacchaṁ kālena.


pli: Idha pana, bho gotama, ekacco puggalo neva avaṇṇārahassa avaṇṇaṁ bhāsitā hoti bhūtaṁ tacchaṁ kālena, no ca vaṇṇārahassa vaṇṇaṁ bhāsitā hoti bhūtaṁ tacchaṁ kālena.


pli: Idha pana, bho gotama, ekacco puggalo avaṇṇārahassa ca avaṇṇaṁ bhāsitā hoti bhūtaṁ tacchaṁ kālena, vaṇṇārahassa ca vaṇṇaṁ bhāsitā hoti bhūtaṁ tacchaṁ kālena.


pli: Ime kho, bho gotama, cattāro puggalā santo saṁvijjamānā lokasmiṁ.


pli: Imesaṁ, bho gotama, catunnaṁ puggalānaṁ yvāyaṁ puggalo neva avaṇṇārahassa avaṇṇaṁ bhāsitā hoti bhūtaṁ tacchaṁ kālena, no ca vaṇṇārahassa vaṇṇaṁ bhāsitā hoti bhūtaṁ tacchaṁ kālena;


pli: ayaṁ me puggalo khamati imesaṁ catunnaṁ puggalānaṁ abhikkantataro ca paṇītataro ca.


pli: Taṁ kissa hetu?


pli: Abhikkantā hesā, bho gotama, yadidaṁ upekkhā”ti.


pli: “Cattārome, potaliya, puggalā santo saṁvijjamānā lokasmiṁ.


pli: Katame cattāro …pe… ime kho, potaliya, cattāro puggalā santo saṁvijjamānā lokasmiṁ.


pli: Imesaṁ kho, potaliya, catunnaṁ puggalānaṁ yvāyaṁ puggalo avaṇṇārahassa ca avaṇṇaṁ bhāsitā hoti bhūtaṁ tacchaṁ kālena, vaṇṇārahassa ca vaṇṇaṁ bhāsitā hoti bhūtaṁ tacchaṁ kālena;


pli: ayaṁ imesaṁ catunnaṁ puggalānaṁ abhikkantataro ca paṇītataro ca.


pli: Abhikkantā hesā, potaliya, yadidaṁ tattha tattha kālaññutā”ti.


pli: Katame cattāro …pe… ime kho, bho gotama, cattāro puggalā santo saṁvijjamānā lokasmiṁ.


pli: Imesaṁ, bho gotama, catunnaṁ puggalānaṁ yvāyaṁ puggalo avaṇṇārahassa ca avaṇṇaṁ bhāsitā bhūtaṁ tacchaṁ kālena, vaṇṇārahassa ca vaṇṇaṁ bhāsitā bhūtaṁ tacchaṁ kālena;


pli: Abhikkantā hesā, bho gotama, yadidaṁ tattha tattha kālaññutā.


pli: Abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā gotamena anekapariyāyena dhammo pakāsito.


pli: Esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gatan”ti.


pli: Dasamaṁ.


pli: Asuravaggo pañcamo.


pli: Tassuddānaṁ


pli: Asuro tayo samādhī,


pli: chavālātena pañcamaṁ;


pli: Rāgo nisanti attahitaṁ,


pli: sikkhā potaliyena cāti.


pli: Dutiyo paṇṇāsako samatto.


title_pli: Aṅguttara Nikāya 4.101 11. Valāhakavagga

pli: Aṅguttara Nikāya 4.101


pli: 11. Valāhakavagga


pli: Paṭhamavalāhakasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Cattārome, bhikkhave, valāhakā.


pli: Katame cattāro?


pli: Gajjitā no vassitā,


pli: vassitā no gajjitā,


pli: neva gajjitā no vassitā,


pli: gajjitā ca vassitā ca.


pli: Ime kho, bhikkhave, cattāro valāhakā.


pli: Evamevaṁ kho, bhikkhave, cattāro valāhakūpamā puggalā santo saṁvijjamānā lokasmiṁ.


pli: Kathañca, bhikkhave, puggalo gajjitā hoti no vassitā?


pli: Idha, bhikkhave, ekacco puggalo bhāsitā hoti, no kattā.


pli: Evaṁ kho, bhikkhave, puggalo gajjitā hoti, no vassitā.


pli: Seyyathāpi so, bhikkhave, valāhako gajjitā, no vassitā;


pli: tathūpamāhaṁ, bhikkhave, imaṁ puggalaṁ vadāmi.


pli: Kathañca, bhikkhave, puggalo vassitā hoti, no gajjitā?


pli: Idha, bhikkhave, ekacco puggalo kattā hoti, no bhāsitā.


pli: Evaṁ kho, bhikkhave, puggalo vassitā hoti, no gajjitā.


pli: Seyyathāpi so, bhikkhave, valāhako vassitā, no gajjitā;


pli: Kathañca, bhikkhave, puggalo neva gajjitā hoti, no vassitā?


pli: Idha, bhikkhave, ekacco puggalo neva bhāsitā hoti, no kattā.


pli: Evaṁ kho, bhikkhave, puggalo neva gajjitā hoti, no vassitā.


pli: Seyyathāpi so, bhikkhave, valāhako neva gajjitā, no vassitā;


pli: Kathañca, bhikkhave, puggalo gajjitā ca hoti vassitā ca?


pli: Idha, bhikkhave, ekacco puggalo bhāsitā ca hoti kattā ca.


pli: Evaṁ kho, bhikkhave, puggalo gajjitā ca hoti vassitā ca.


pli: Seyyathāpi so, bhikkhave, valāhako gajjitā ca vassitā ca;


pli: Ime kho, bhikkhave, cattāro valāhakūpamā puggalā santo saṁvijjamānā lokasmin”ti.


pli: Paṭhamaṁ.


title_pli: Aṅguttara Nikāya 4.102 11. Valāhakavagga

pli: Aṅguttara Nikāya 4.102


pli: 11. Valāhakavagga


pli: Dutiyavalāhakasutta


pli: “Cattārome, bhikkhave, valāhakā.


pli: Katame cattāro?


pli: Gajjitā no vassitā,


pli: vassitā no gajjitā,


pli: neva gajjitā no vassitā,


pli: gajjitā ca vassitā ca.


pli: Ime kho, bhikkhave, cattāro valāhakā.


pli: Evamevaṁ kho, bhikkhave, cattāro valāhakūpamā puggalā santo saṁvijjamānā lokasmiṁ.


pli: Kathañca, bhikkhave, puggalo gajjitā hoti, no vassitā?


pli: Idha, bhikkhave, ekacco puggalo dhammaṁ pariyāpuṇāti—


pli: suttaṁ, geyyaṁ, veyyākaraṇaṁ, gāthaṁ, udānaṁ, itivuttakaṁ, jātakaṁ, abbhutadhammaṁ, vedallaṁ.